Category
stringclasses 6
values | Article
stringlengths 75
14.3k
|
|---|---|
tualchhung | Nimin Pathianni kha Isua Krista mihringte chhandam tura kraws-a khenbeh a nih hnua a thawh lehna ní, Easter Sunday a ni a; Mizorama kohhran hrang hrangte'n hmang thei lo mah se, zing karah Salvation Army corps ṭhenkhat chuan tawtawrâwt hmangin Isua thawh leh thu an puang. Inkhawm hun pangngaiah vantlang aurinna hmanga inkhawm buatsaih an awm a, chhungkaw tam takin inkhawm an nei a, local task force ṭhenkhat chuan an venga naupangte hnenah Easter egg an sem bawk. |
tualchhung | Serchhip Assembly bial by election, April 17 (Inrinni) a neih tur atana campaign hun chu April 15 tlai dar 6 khan a tawp a, political party-ten vote zawngin theihtawp an chhuahna chu hemi hnu lam hi chuan thawm a reh zui a ni.Serchhip district election officer, district magistrate ni bawk Kumar Abhishek chuan hriattirna tichhuakin, Representation of the People Act 1951 Section 126 behchhanin Election Commission of India thuchhuah dinglai angin 26-Serchhip (ST) Assembly bial by election neih turah vote thlak hun darkar tawp atanga chhutleta darkar 48 huamchhung hi ngawih hun (silent period) a hman tur a ni tih a puang.‘He hun chhung hian tumahin electronic media hmanga (social media tiamin) party emaw candidate fakmawina emaw lam chi hrim hrim an thehdarh tur a ni lo a. Political party zawng zawngten an hruaitute leh hnungzuitute he hun hi zawm dik vek ngei tura hriattir tur a ni,’ a ti. He hun chhung hian star campaigners leh political party hruaituten press conference emaw interview emaw hmangin media hmaah thu an sawi tur a nih loh thu a sawi bawk.He dan zawm lo chu kum hnih thleng lung in tan emaw pawisa chawitir emaw, a pahniha hrem theih a ni tih a sawi.District magistrate thupek ang chuan, campaign khar a nih hnuah mi panga aia tam punkhawm khap a ni a, vantlang inkhawm khap a ni a, aurinna hmanga au khap a ni bawk. Election Commission of India-in a phal angin inluhchhuaha intlawh tawn erawh a khap a ni lo tih thu dawn a ni. |
tualchhung | Aizawl Municipal Corporation (AMC) councillor thlantlin tharte chu Thawhtanni khan rinawmna thutiam tira lakluh an ni a. AMC mayor thar atan Lalrinenga Sailo thlan a ni bawk.Thuampuia AMC pisa Board of Councillors Hall-ah councillor thlantlinte lawmluhna inkhawm buatsaih a nih rualin, mayor thar leh deputy mayor thar tur thlan nghal a ni a, hemi hnu hian thutiam laktir an ni. Executive councillors pali ruatte pawhin thutiam an la nghal bawk.AMC councillor-te lakluh inkhawmah hian Municipal commissioner K Laldingliana’n councillor thlantlin hming leh an ward-te a chhiar a, hemi hnu hian Aizawl district magistrate R Lalramnghaka kaihhruaiin ward number indawt danin councillor atana thlantlinten rinawmna thutiam an la a ni.AMC enkawlna danin a phut angin, mayor leh deputy mayor thlan nghal a ni a. Ward No. I atanga thlantlin Lalrinenga Sailo chu mayor ni turin Ward No.XI councillor H Zonunsanga’n rawtna siamin, Ward No.XVII councillor David Zohmangaiha chuan a thlawp hnuah rawtna dang a awm tak loh avangin tlinga pawm a ni. Deputy mayor atan Ward No.XII councillor R Thanglura chu Ward No.IV councillor Laltlanzova Khiangte chuan rawtin, Ward No. XIII councillor Lalfakzuala Chenkual chuan a thlawp hnuah chuhtu dang awm loin tlinga puan a ni. Thlantlin an nih hnuah mayor leh deputy mayor-te hian thutiam an la nghal a ni.Mayor atana thlanthar Lalrinenga Sailo chuan thutiam a lak hnuah, executive councillor atana councillor pali a ruatte chu Aizawl district magistrate hnenah pawmpui turin a thehlu ta; hemi ang hian Ward No.II councillor Lalringliana, Ward No.IV councillor Laltlanzova Khiangte, Ward No.IX councillor B. Lalawmpuii leh Ward No.XI councillor H. Zonunsanga te chu executive councillor atan thu tiamtirin lakluh nghal an ni.AMC councillor lakluhna inkhawmah hian UD&PA changtu deputy chief minister Tawnluia bakah minister dang – Dr R. Lalthangliana, Lalruatkima, Robert Romawia Royte; MLA pahnih – C. Lalmuanpuia leh Prof F. Lalnunmawia te an tel a. UD&PA secretary K. Lalthawmmawia leh sawrkar official dangte an tel bawk.Epaper Subscribe Now |
tualchhung | January 27, Thawhṭannia Council of Ministers meeting-in a pawm tâk The Mizoram (Land Revenue) (Second Amendment) Bill, 2020-ah village council (VC)-te chu lo atan ram ṭheh tura thuneihna pek theih a ni dawn. Hetih lai hian, he ruahmanna hi hman theih tur chuan bill hi Assembly session-ah pawm phawt a ngai a ni.Land Revenue & Settlement (LRS) department hotute hnen aṭanga thu dawn danin, Council of Ministers-in bill a pawm takah hian, VC-te'n tlang ram lo neihna atan danin a phal angin mi ram kum khat atan an pe thei dawn. Kum khat atan VC-te'n ram an pe phawt ang a, an ram pekte'n an hman ṭangkai dan azirin hmantir zel emaw, hmantir tawh loh emaw chungchangah thuneihna an neih theihna tur duan a ni ang.VC-te ram pek theih dan turah hian zawm tur hrang hrang duan tum a ni a, chungte chu Assembly session-in bill a pass a nih chuan duan leh a ni ang.Bill-ah hian, sorkar ram phalna nei loa luahtute hremna dan pawh a awm a, chutihrualin, sorkar ram lo luahtute'n an hman ṭangkai dan azirin neih hlentir theih dan tur ruahman a ni bawk. |
tualchhung | Lawngtlai district Hmunnuam rama sai sual pakhatin khaw mite eizawnna tibuai leh nunna hial an chan avanga hma laksak tura chief minister leh Forest minister an ngenna chu bawhzui a la ni lo nia sawi a ni.Hmunnuam Joint Action Committee thuchhuak chuan, 2021 April 29 khan Ngengpui Wildlife Sanctuary-a sai sual chuan Hnianghniangi (29) w/o Vanropuia, Hmunnuam chu Sialpheiluia an chengkawl zawng lai bei thutin taksa hmuh tlak loh khawpin a sawisa hlum niin a sawi. Sialpheilui leh a bul vel hi Hmunnuam khawtlang mai ni lo, an khaw thenawm te pawhin eizawnna hmun bera an neih tlan a ni a, an kal lo thei si lo a, mipui a tiralkhel takzet tih a sawi a ni.‘He sanctuary-a sai sual hi kum 5 kalta atangin Hmunnuam khaw mipui chungah leh an thil neihte tihchhiatsakin mipui thlabarin a siam fo tawh thin a. Mizoram sawrkar thuneituten May 2021 ral hma ngeiin tihhlum emaw hmundangah emaw dah se; hun tiam chhunga an tihlum emaw hmun him lama an sawn lo a nih chuan he sai sual hian kut palh a lo tuar a nih pawhin Hmunnuam JAC chuan mawh a phur lo ang,’ an thuchhuak chuan a ti.Hnianghniangi chunga thihna rapthlak tak thlentu, Mizoram sawrkar enkawl sanctuary huamchhunga sai a nih avangin Mizoram sawrkarin zangnadawmna pe ngei tura an phut bakah chhungkaw nu berin thihna hial a tawh avangin a pasal tan sawrkarin a phu tawk sawrkar hna siamsak turin an phut tih a sawi bawk.An thil ngen hi kumin May thla tir khan chief minister leh Environment Forest & CC minister hnenah an thlen a. Tun thlengin a chhanletna an la dawng lo tih Hmunnuam JAC hruaitute chuan an sawi a. Hnianghniangi vui nia Forest department aiawhten a ralna Rs.5000 an pek bak chu an reh zui vang vang nia thu dawn a ni. Hnianghniangi a tihhlum hnu hian thing zaiho buk a suasam sak leh tawh niin thudawnna chuan a sawi bawk. |
tualchhung | Congress party chuan thuchhuah siamin, April 18, 2020-a Tripura ramria 5th IR police duty pahnihte Chakma-te'n kut an thlâk chu pawi an tih thu an tarlang. Thil thleng chu Covid-19 do kawnga Mizoram sorkar ruahmanna fel tâwk loh vangah an ngai a, Home minister Lalchamliana'n mawh a phur lian hlea an ngaih thu an sawi.MPCC chuan, Mizoram sorkarin Covid-19 laka invênna atana lockdown a kalpui danah police leh magistrate-te'n dan leh thupek kengkawh loin, local task force a rin zawk avangin police-te hlutna nasa taka a tlahniama an ngaih thu an sawi a, ""Task force-te kianga duty police-te'n tih tur an nei mumal lo a, hei vang hian police-te'n zah an hlawh tâwk lo a, kut hial an tawrh phah taah kan ngai,"" an ti.West Phaileng Police Station-a FIR thehluh a nih laia Tripura police-te'n pawi khawihtu nia hriatte an man leh Kanchanpur Chief Judicial Magistrate-in bail-a a chhuah chu pawi an tih thu sawiin MPCC chuan, ""Pawi khawihtute hi an pawi khawihna Mizoram ngeia an chungthu ngaihtuah a nih theih nana chak taka hma la turin Home Minister kan phût,"" an ti a; kutthlaktute chu mi eng emaw zat nia sawi a nih avangin, pawi khawihtu dangte man an nih thuai theih nan chak taka hma la nghal turin Home Minister an phût a ni.Congress party chuan, public relation lamah Home Minister a chak loh avangin Mizoram police-te hnathawh mipuiin an hre tâwk lo nia sawiin, ""Covid-19 donaah engmah ti ve lo ang maia mipuiin police kan ngai hman hial kha a pawi hle. Police officer ṭhenkhatin Mizoram police hnathawhte social media lama tlawmngaia an puanzar hial ngai khawpa Home Minister ber a awm hi a ṭha lo kan ti hle,"" an ti.MPCC chuan, Home minister Lalchamliana chu Disaster Management & Rehabilitation department enkawltu minister a nih bawk avangin Covid-19 donaah a phusa berte zinga mi a ni turah an ngai tih an sawi a; chutih laiin, DMR Minister a ni tih hriat mang loh khawpin a awm thei nia sawiin, hun khirh laia ram hruai hna thawk tlak loa an ngaih thu an sawi bawk. |
tualchhung | Samagra Shiksha State Project Director Lalhmachhuana kaihhruaina hnuaiah nimin khan Google meeting neih a ni a, Samagra Shiksha hnuaia school-ten inkharkhip kara zirna an kalpui dan tur sawiho a ni.Meeting chuan Secondary School leh Higher Secondary School hawn thar tura thawktu lak tharte chuan online-in an hna zawm phawt mai se, Samagra hnuaia zirna sikulah te chuan naupang admission pawh online-a kalpui phawt mai nise, tih rel a ni.Samagra Shiksha-in Higher Secondary School an hawn thar turah chuan Higher awmsa behchhana stream pek belhah Principal awmsate kaihhruainaa kalpui mai tur a ni dawn a, higher secondary la awm lohna hmuna hawn thar turah erawh chuan High School Headmaster nghet awmnaah chuan Headmaster-te chu administrator atan hman phawt nise tiin an rel a, Higher secondary hawn thar turah class XI leh XII atan online-a admission tan nghal nise tih a ni bawk. |
tualchhung | Central service leh all India service bakah sipai lamah te Mizote luh tam theih nan Baptist Church of Mizoram chuan hma lak a rel.Mizoram Baptist Kohhran rorelna sang ber – BCM Assembly 125-na chu March 11-14 chhung khan BCM biak in, Ramthar Veng Lunglei-ah neih a ni a. President elect atan Rev. Dr. Zolawma thlan a ni.Thurel langsar zingah all India service leh central service-a lut kan pun theihna atan BCM-in hma lak a rel a. ‘Thalaite central service, all India service, state service, army & central para military force-a kan luh tam theih nan hmalak nise,’ a ti.Act East Policy awmzia bakah thil lo awm dan tur leh kohhran a nghawng zirchianna BCM-in nei se, an ti a. Mizorama kohhran hrang hrangten inpumkhata rawng an bawl theih nan leh harsatna hrang hrang inthuruala an hmachhawn theih nan ‘Council of Churches in Mizoram’ din tura hma lak nise, an ti bawk.BCM enkawl AICS (Academy of Integrated Christian Studies) ah Bachelor of Christian Studies hawn remtih niin, Covid hrileng a reh theih nan BCM pumpuiin awmni khamin tawngtai rual neih ni se; Senate of Serampore College (University) hnuaiah Distance Studies Bachelor of Christian Studies AICS-ah hawn ni se, an ti.Assembly report-in a tarlan langsar zingah – kum kal mek 2020-2021 April – February (thla 11) chhunga BCM target hmuh tawh zawng zawng chu Rs. 15,42,530 a ni a. Thla 12 chhunga hmuh tura beisei zat chu Rs. 69,35,70,000 niin tun dinhmunah Rs. 4,20,27,470 an la tlin lo a, pek tawh zat chu 93.94% a ni.BCM inchhiarna thar ber, Statistical Handbook 2020-2021 a tarlan danin, tun dinhmunah tualchhung kohhran 666 awmin kohhran chhungkua 36904 an awm mek a; kohhran member 17,2219 an awm. Area Baptist Council 15 awmin, Pastor bial 88, minister active zat 147, Pro Pastor 26, kohhran upa 3379 an awm a ni.Kum 2021 – 2022 budget atan cheng nuai 11,460 pawm a niin, nikum 2020-21 aia a punnna hi nuai 898.61 (8.51%) a ni, Kohhran tum tur target sem tur cheng nuai 7,738.53 niin kum hmasa aiin nuai 803.72 (11.59%) in a tam zawk.Nakum BCM Assembly chu Lunglawn bial BCM Salem Lungleiah March 8-12 chhung neih tur a ni. |
tualchhung | Aizawla Covid-19 kaite enkawlna hman rim ber leh dawl hnem ber ni rih Zoram Medical College-a Covid kaite enkawlna leh BSUP building Durtlangah khum awm zawng zawng leh luahkhah rih a. Health department chuan kohhran hall leh sikul te a dap kual mek.Health department hotute chuan Covid-19 kaite a hlawm deuha enkawl an nih theih nan leh, hri kaite kaihhnawiha khunghran ngaite dahkhawmna tur – Community Quarantine Centre/Covid Care Centre kohhran hall leh sikul te a dapkual mek a. Hemi chungchangah hian kohhrante pawh inrawnkhawm neihpui tum a ni.Ningania Health minister Dr R Lalthangliana hoa department hotute thutkhawmnaa sawi a nih danin, Covid kaite enkawlna atan Zoram Medical College leh BSUP building Durtlang hman mekte hi khum an luah khat rih a, chhuak an awmin a tharin an luah khat lehnghal zel a ni. Inbuatsaih lawk nan Community Quarantine Centre/Covid Care Centre neih fel sa tam a ngai hle tih sawi niin, tun dinhmunah biak ina inkhawm leh sikul kal a theih rih loh chhung chu Covid kaite enkawl nana hman theih dan ngaihtuah nise, an ti.Hemi atan hian kohhran inhawng thei apiangte hnenah an kohhran hmunhma hi Covid damlote enkawl dan tur chungchangah inrawnkhawmna neih ni se, tia ngen tum an ni a. CCC atan hian bawlhhlawh paihna lirthei luh theihna remchang a ni em tih zawn tel nise tih a ni. Covid kai enkawl mekte hi a enkawltu doctor-te tan pawh enkawl a awlsam theih zawk nan hmun hrang hranga tlem te tea awm loin, hmun khatah tam deuha indahkhawm chu a remchang tih sawi a ni.Covid-19 thawhkhatna len lai kha Mizoramah paramilitary force rawn luh tam lai a nih avangin a tir lama hri kai hmuhchhuah tam zawk chu paramilitary force an ni a. A thawhnihnaah hi chuan paramilitary force veivak an tam vak loh avangin hri kai hmuh tawh zinga zaa 2 chauh an ni. Covid thawhhnihnaa hri kai hmuh zaa 71 hi Lengpui Airport kaltlanga Mizorama rawn lut an ni a, ramri kana luhna Kanhmun leh Zokhawthar atanga lut zinga hri kai hmuhchhuah chu zaa 3 an ni. Tuna hri kai enkawl mek zinga zaa 76 chu Aizawl ami an ni. |
tualchhung | Delhi-a Covid-19 kaihhnawiha thi pakhat chu by road-a hawpui tum a ni a. Chanchin buatsaih lai hian tih tur tulte la buaipui mek a ni.May 7 chawhma dar 11.15 khan Delhi-a Sardar Vallabhai Patel Covid Centre-a Covid-19 kaihhnawiha enkawl mek H Lalnunhlima (44) h/o Lalchhandami Kawlni, Bawngkawn Aizawl chu a thi a. A dinhmun hi tlahniam deuh thuta kal zui ta mai nia thu dawn a ni.Lalnunhlima nupui Lalchhamdami hi Synod Mission Board hnuaiah missionary-a Delhi field-a thawk niin a pasal leh fapa pakhat nen Delhi ah hian an awm a. Mizo Welfare Delhi chuan Mizorama a ruang hawpui dan tur hi Zirtawpni tlai thleng khan an la buaipui a, sub divisional magistrate atangin phalna an la ngaichang mek tih he chanchin buatsaih lai hian The Aizawl Post chuan thu a dawng. A ruang hi a nupui leh fapa hian an rawn zui chho thei dawn nia hriat a ni bawk. |
tualchhung | Health & Family Welfare minister Dr R. Lalthangliana chuan Inrinni khan Bairabi leh Vairengte-a Covid-19 Screening Point a tlawh a, Assam leh Mizoram inrina hmun Bairabi Zophaia Mizoram Police Border Out Post leh Vairengte leh Lailapur inkara BSF duty-na hmun bakah khaw hrang hranga damdawi in te a tlawh.Bairabi-a Covid-19 Screening Point a tlawhnaah hian Bairabi khawtlang hruaitute leh Screening Point-a duty-ten an mamawh leh harsatnate lo thlenin minister hian a theih ang anga chinfel sak an nih tur thuin a chhang a, a tul anga an hman atan Rs. 10,000 a hlan. Bairabi Screening Point-ah hian volunteers 10 duty turin an inpe a, tunah 9 an duty mek.Zophai Border Outpost-a duty Mizoram Police te a tlawh bawk a, Mizoram him theih nana an inpeknaah ram mipui ten an thlamuanpui a ni tih hrilhin an mamawh zualpuia an hman atan Rs. 10,000 a hlan.Minister hian Vairengte-a Covid-19 Screening Point a tlawh leh a, Vairengte khawtlang hruaitute leh screening point-a duty-ten an dinhmun an report a, an mamawh leh harsatna tawhte an thlen. Minister chuan Mizoram luhkaa screening point hrang hrangte an ngaihpawimawh thu sawiin, a thawktute indaih lohna leh screening point tihchangtlun dan an ngaihtuah mek thu a sawi. An harsatna leh mamawh an thlen pawh a rang thei ang bera ngaihtuah a nih tur thu hrilhin, an mamawh atana an hman turin Rs. 10,000 a hla. Vairengte Screening Point-ah hian chhunzan zawmin duty indah a ni a, volunteers pathum telin mi 18 duty an awm mek a, shift hniha inthenin nitin darkar 12 ve ve an in duty chhawk a ni.Vairengte Screening Point a tlawh zawh Mizoram leh Assam ramri buai vanga Mizoram lama duty tura sawrkar laipuiin a ruat Border Security Force duty-na hmun, Vairengte checkgate thlang ami chu Dr R Lalthangliana hian a tlawh bawk.Minister hian Bairabi leh Vairengte a tlawh pah hian damdawi in paruk – Vairengte CHC, Bairabi PHC, Bilkhawthlir PHC, Kawnpui PHC, Lungdai PHC leh Thingdawl Sub-Centre te a tlawh a, thawktute nen inkawmin an dinhmun leh an harsatna a ngaihthlak sak a, a theih ang anga chinfelsak tura bawhzui a nih tur thu a sawi a ni. |
tualchhung | Lawngtlai East bialtu MLA H Biakzaua chuan nimin khan a bial chhunga Indo-Myanmar ramri Saisihchhuaha Covid-19 duty post a tlawh a; ramri chu ṭhahnemngai tak leh khauh taka veng zel tura a ngen rualin duty-te hman tur hmanruate a hlân.H Biakzaua hian Sai sihchhuaha task force duty-te hman turin kutkawr, hmai tuamna leh kut silna (sanitizer)-te a pe a; Pángkhua leh Saisihchhuah inkara MAP leh Assam Rifl es duty post-te pawh tlawhin, duty-te himna tur hmanrua eng emaw zat a pe bawk. |
tualchhung | Nilaini zan atang khan Hailakandi District-a Mualmawi khuaah Thangram Cultural Meet neih a ni a, he huna khuallian tura kal, Rajya Sabha MP K Vanlalvena chu Assam lamin an lo dang.He Meet hi Mamit District ep, Assam lama Zo hnahthlakte intelkhawmna Thangram Indigenous People’s Movement huaihawt a ni a, Mizoram atangin MZP te’n puiin an buaipui bawk. MZP hi mi 60 vel an tel a, Thawhtanni zanah MZP president B Vanlaltana’n a hawng a ni.Nikum lama state pahnih innghirnghona, Thinghlun ram katlangin MZP hi an kal a, Thinghlun pelha Assam Police leh SSB duty te’n MZP te hi hun engemaw chen an lo dang a ni.A tukah Mizoram MP K Vanlalvena chu khuallian tur a ni a, ani pawh hi Assam lam hian an lo dang ve leh. Chawhma dar 10-a programme tan tura khuallian ni tur K Vena hi a tlai phah a, a kir duh loh avangin Hailakandi District thuneitute’n an tlangtir ta a ni.Mualmawi atanga thu dawn danin, K Vena hi darkar hnih hun an pe a, mahse darkar hnih aia rei Mualmawi-ah hian a awm.He Meet hi Assam lam hian an helh a, February ni 24 khan Hailakandi District additional district magistrate-in order chhuahin, ramri buaina avangin Thangram Cultural Meet neih phalna inpek theih a nih loh thu a chhuah. Chuti chung chuan Meet hi neih a ni ta tho a ni. Meet-a khualzahawm tura biak fel, Karimganj bialtu MP Kripanath Maila leh Mualmawi vel bialtu Bijoy Malakar te pawhin an thulh.Mualmawi leh a chhehvela Zofate khaw hrang hranga an hotu (headman) te’n thu an sawi a, hmun hrang hranga Zo hnahthlakte insuihkhawm a tul thu te, Mizorama beh an duh thu te an sawi hlawm tih thu dawn a ni.Ningani zanah MZP president B Vanlaltana’n thu a sawi a, Zofate insuihkhawm a tul thu sawiin, hmun hrang hranga Zofate chu thinlung lama insuihkhawm tur leh unau nihna vawng nung tlat turin a chah.Mualmawi leh a chhehvel hi Chorai, Sakachep, Hrangkhawl, Ranglong, Molsom leh Kaipeng te awmna a ni a, Mualmawi hi in 70 vel an ni. |
tualchhung | Central YMA chuan thuchhuah siamin, Covid-19 dona leh invenna lama thawktute leh mipui ni tin mamawh lak khawm leh sem darhnaa thawktute chungah lawmthu an sawi a, ""Hripui léng vanga harsatna leh buaina kara thinnel leh thuawi taka Mizo mipui kan awm avangin lawmthu kan sawi. Kan hmazawn ṭheuhah fimkhur taka hma la zel turin kan inngen e,"" an ti. CYMA chuan, Mizoram páwn aṭanga Mizorama inhlawhfa leh hnam dang hna thawk an nih theih nan YMA sub-headquarters, group leh branch-te chu ṭhahnemngai taka hma la turin an ngen a, ""A bik takin ṭhenawm state aṭanga an lo luh belh loh nan chak taka hmalak ni se. State leh international boundary-a venhimna hna thawktute ṭan la leh zual turin kan inngen a ni,"" an ti. Ni tin mamawhte a man tihsan a nih lohna tura hma la turin YMAte an ngen a; lo, huan leh leipuia feh turte chu remchanna siamsak turin an chah bawk. |
tualchhung | Sorkar laipuia Ministry of Information & Broadcasting hnuaia Children's Film Society of India (CFSI) leh Mizoram Art & Culture department chuan nimin khan Vanapa Hall-ah 'Children's Film Festival 2020' an buatsaih ṭan a, Art & Culture minister R Lalzirliana'n hawngin, CFSI distribution officer Dinesh Singh Negi-a'n a hmanpui.Minister R Lalzirliana chuan, media khawvelah Mizoram naupangte tana CFSI hmalakna chu fakawm a tih thu sawiin, ""Naupangte pawhin an ban phâk ang ang film an en ve vek tawh a, hei vang hian awmze nei leh zirtir nei ṭha film kan chhawp chhuahsak a ṭul,"" a ti a; CFSI hotute hnenah an phâk tâwka ṭhaa an lo thawhpui zel theih tur thu leh sorkar pawhin theihtawp chhuaha hma a lak zel tur thu a sawi.Naupang pual film festival hi India ram hmun hrang hrangah buatsaih ṭhin a ni a; Dinesh Singh Negi chuan, Mizoram IPR department leh CFSI-te chuan film festival an lo buatsaih tawh ṭhin tih a sawi a, CFSI certified film-te en tam turin festival hmangtu naupangte a chah.Children's Film Festival hi ni thum awh tur a ni a, nimin khan Vanapa Hall-ah naupangte en tur liau liaua siam film, zirtir nei ṭha tak tak chhuah niin, vawiinah pawh chawhma dar 10 aṭanga chawhnu dar 3 thleng chhuah leh a ni dawn. Naktukah chuan Graceland School, Khatlaah chhunzawm a ni ang. |
tualchhung | Covid-19 kaihhnawihin Zoram Medical College-a enkawl lai mi pahnih chuan Thawhtanni khan nunna an chan.May 10 zing dar 5.00 khan Lalthianghlimi (68), Kanan Veng Aizawl chu Covid Pneumonia vangin a thi. Ani hi tunhnaia Kanan Venga Covid kaihhnawih bawka thite nena in contact atanga kai nia hriat a ni a, a chhungte zingah hri kai an awm lo nia thu dawn a ni. Kumin April 21 khan hri a kai tih hmuhchhuah a ni a, April 23-ah ZMC-ah dahluh niin, April 25 atangin ICU-a dah a ni.Chawhma dar 10.30 ah Thangluaia (58), Bawngkawn Aizawl chu Covid Pneumonia vangin a thi bawk a. A ni hi Delhi-a inenkawla kal, April 27-a lo haw, Lengpui Airport Screening Point-ah hri a kai tih hmuhchhuah niin, Covid Care Centre-a dah a nih zet hnu ah a taksa a chak loh deuh avangin ZMC-ah dahluh zui a ni. Rilpui cancer, chuapa darh tawh nia sawi a ni. |
tualchhung | Kohhran, pawl leh mimalte'n Health minister Dr R Lalthangliana hnena Covid-19 dona atana ṭanpuina an pek luh tawh chu cheng nuai 24.43 a tling tawh. Health Minister hian Covid-19 dona kalpui mek vangin a bial chhungah chhuanchham an awm lohna turin March 31 khan a bial khaw hrang hrangah Rs. 1,45,000 leh alu, dailuah, tél leh hand sanitiser a sem. Thorang bialtu MLA Zodintluanga pawhin a bial chhung local task forcete tan an mamawh tur hrang hrangte Thawhlehni khan a hlan. Minister of state TJ Lalnuntluanga pawhin nimin khan a bial Champhai South chhunga village task force leh mimal mamawh zualte hnenah buhfai quintal 100 a sem. Minister hian March 26 khan hand sanitizer, hmai tuamna leh Rs. 2,35,000 a lo sem tawh a; Champhai District Task Force hnenah Rs. 1,00,000 a pe tawh bawk. Mizoram Youth Commission chairman Dr Vanlalṭanpuia pawhin Lunglei North constituency-a village task force-te a tlawh kual a; puihna sum eng emaw zat leh hand sanitiser, kutkawr leh hmai tuamna ṭhahnem tak leh walkie talkie set hnih ṭheuh a pe. |
tualchhung | Rev V Lawmkima, Thlarau Bo Zawng (TBZ) pawl missionary, Maharashtra Field Director chu April ni 21 khan Covid-19 vangin a boral a, tlai lamah vuiliam a ni.Rev Lawmkima hi Presbyterian pastor a ni a, 1951-a piang niin, 2011-ah pension-in a chawl a, chumi hnuah TBZ rawngbawlnaah missionary-in a chhuak leh a ni.2013-ah rawngbawlin a chhuak leh a, a tirah chuan Mangaldai, Assam-ah 3rd IR(MZ) Battalion-ah chaplain a ni. Mizoram atanga kal 3rd IR te hi rawngbawlna lamah an tangkai a, thilpek lama theihtawp an chhuah bakah missionary pawh paruk an chawm. Karbi Anglong-a Kristian tihduhdah tuarte pemkhawmna Rangmangve-ah khua a siam a, tuichhunchhuahte siamsakin, inte pawh an sak sak a, biak in a sak sak bawk. An biak in sak hi Rev Lawmkima hian a hawng nghe nghe.2018-ah TBZ rawngbawlnah a lut a, Jamshedpur Field, Jharkhand-ah field director a ni thin.Hrilen vangin Mizoramah an rawn haw a, nikum December thla khan Jamshedpur Field hi a pan leh a, kumin January thlaah Madhya Pradesh-ah field director ni turin a insawn a ni.March ni 30 vel khan a insawisel tan a, April ni 3-ah a inentir a, a nupui a damlo ve leh bawk. April ni 8 khan Khandwa Civil Hospital-ah dahluh a ni a, chuta tang chuan Burhanpur-ah damdawi in tha zawkah an insawn leh. MICU-ah a awm a, a nupui chu ICU-ah a awm. April ni 20 zan lamah ventilator hman a ngai ta a, a tuk chawhma lam dar 10:05-ah a chawl ta a ni.Bible chhiar taima tak a ni a, 2013 April leh 2017 April inkarah khan Bible hi vawi 25 a chhiarchhuak hman.Rev Lawmkima hi Rinpuii nen innei fa pali an nei. Ngopa khuaa piang a ni a, Venghlui-a inbengbel an ni. A nupui hi a tha tih thu dawn a ni a, ward pangngaiah a awm tawh.Rev Lawmkima hi Kanapur TMZ mission compound-ah vui a ni a, a ruang hawpui theih a nih loh avangin Mizoram Synod remruatnain Kanapur-ah hian vuiliam a ni. |
tualchhung | Noaotla (Niawhtlang) khua, Siaha district-a Eklavya Model Residential School (EMRS) sak tur lungphûm chu nimin khan Social Welfare minister Dr K Beichhua'n a phûm. Minister chuan, a enkawl department chuan SEDP hnuaiah ṭanpuina an sem theih ṭêp tawh thu a sawi.Dr K Beichhua chuan, eptu lamin 'Khawnge cheng nuai 3 in sem tur chu' tia an nuihzat ṭhin thu sawiin, ""Pathian zarah ka enkawl AH&Vety, Fisheries leh Sericulture department chuan SEDP hnuaiah ṭanpuina sem theih turin kan peih ṭêp tawh. District tinah a dawng tur thlang chhuak tur DC kaihhruaina hnuaiah selection board din tawh a ni,"" a ti.Social Welfare Minister chuan, Noaotla khawtlangin EMRS dinna atan phal taka ram an pe chu lawmawm a tih thu sawiin, ""Mizoramin IAS, IPS kan nei thei tawh lo a, kan neih leh theihna atana leilâwn chu vawiina kan din tur EMRS hi a ni,"" a ti a; zirna chu khawvel hmun danga hnam fing leh thiam zawkte Mizote'n an el phâkna awmchhun a nih thu a sawi.EMRS-ah hian zirlai mipa leh hmeichhia 240 ve vein a thlawnin zirna an dawng thei dawn a, building pasarih leh khelmual a awm ang. A sakna tur cheng nuai 2400 chu Ministry of Tribal Affairs aṭanga hmuh a ni. |
tualchhung | Union Electronics and Information Technology minister Ravi Shankar Prasad chuan nimin khan Covid-19 donaa state hrang hrang hmalakna chungchangah state hrang hranga Information & Communications Technology (ICT) minister-te video conference a neihpui a, Mizoram aṭangin ICT minister Robert Romawia Royte telin, Mizoram mamawhte a thlen.Robert Romawia Royte chuan, Covid-19 donaah Mizoram sorkarin information technology a hman ṭangkai thu a sawi rualin, Mizorama thingtlang leh khaw hla taka awmte'n sorkar thuthar leh pawimawh an hriat zung zung theih nan IT, telephone leh internet service ṭha leh khaihlak lo tur mamawh a nih thu a sawi. Hemi chungchangah hian Ravi Shankar Prasad chuan an lo ngaih pawimawh tur thu a sawi a ni.Mizoram chu India rama inkhàrkhip puang hmasa ber a nih thu sawiin Robert Romawia chuan, ""Mizorama Covid-19 damlo pakhat awm pawh nimin khan test result a negative a ni,"" a ti a; Mizoram sorkarin mCOVID-19 application a siam thu leh a ṭangkai thu a sawi bawk. |
tualchhung | Mizoram Industry Owners Association (MIOA) te chuan nimin khan Aizawl khawpui chhunga task force duty-te hnenah leh damdawi-in pathum - Aizawl Civil Hospital, State Refferal Hospital leh Synod Hospital hnenah mineral water an pe. An tui sem turte hi revival speaker Frederick Lalrindika'n Pathian hnenah a hlan a, MIOA president F Rodingliana'n Aizawl Temple kawt aṭangin a vai liam. Nimina tui an sem zawng zawng hi box 1040 a ni. |
tualchhung | Vawiin Pathianni hi Kristiante hun pawimawh, Tumkau Ni a ni a, Vanglaini chuan Mizorama kohhran ṭhenkhat hruaitute Tumkau Ni puala thuchah tawi an siamte a la khawm: Mizoram Synod moderator Rev. R Lalchangliana chuan, kum dang ang lo takin kuminah chuan coronavirus avangin Tumkau Ni hman theih a ni lo a, Isua chawimawi nan kawngzawh theih a ni lo tih a sawi a, ""He hun khirh leh harsa takah pawh Jerusalem-a Isua a luha ropui taka an lo chawimawi ang khan, kan thinlunga chawimawina hi kohhran programme angin hmang thei lo mah ila, thinlung ril berin i chawimawi ang u,"" a ti a; thinlung taka Isua chawimawia fak turin mipui a sáwm. Baptist Church of Mizoram (BCM) president Rev. Dr K Lalrinthanga chuan Vanglaini chhiartu zawng zawngte Túmkau Ni chibai a buk a, ""Vawin hi Tumkau Pathianni a ni a, kum dang angin zing karah leh biak-inahte hun kan hmang thei lo. Mahni inah tal chuan Tumkau Ni pualin hun hman tum ṭheuh ila a ṭha ang,"" a ti. Rev. Dr K Lalrinthanga chuan, túmkau kenga Isua hmuah a ni chuan lal a ni tih a entir tih sawiin, ""Lal a nih dan erawh chu leia lalte ang a ni lo. Remna lalram din tur a nih avangin sabengtung chungah a chuang a, sabengtung hian remna lal a nihna a entir,"" a ti. ""A pawimawh ber chu, nangmahah khan lal a ni em, in chhungkuaah lal a ni em, tih a ni,"" a ti bawk. Aizawl bishop Most Rev. Stephen Rotluanga chuan, ""He hun khirhkhân kan tawn mekin min zirtir, eng mah lo mai kan nihzia te, kan nun derthâwnzia te, kan awm dan tur leh hma lam hun kan hriat lohziate hian, hmangaihna dâi thei lo neitu lamah min hîp hnai zual se,"" a ti. Bishop chuan, Kristiante hunpui thleng chho mek chu nun thar dik taka hruai luttu ni se a duh thu sawiin, ""Coronavirus mai ni lo, a aia hlauhawm zawk kal sual hri ṭha lo - inhuatna, dik lohna, chapona, nawmsitbawlna, hmasialna, duhâmna, etc. min nuaibosak se,"" a ti a; thlarau lama hlâwkna chang a, hlimna, thlamuanna leh damna chang ṭheuh turin mi tin duhsakna a hlan a ni. Salvation Army (SA) India Eastern Territory-a commander Commr. Lalzamlova chuan, kumina Tumkau Ni chu inkhârkhipna hnuaia hman a ngai chu kohhran mite duh dan ni lo mah se, hlâwk thei anga remchanna lei thiam turin a ngen a; khawtlang hruaitute remruatna a awm chuan zâwm tura a ngen rualin, ruahmanna a awm lohnaah chuan lockdown kaihhruaina bawhchhe loin mahni remhriat dana ruahmanna siam turin SA mite a chah. SA IET Commander chuan, ""Lal Isua'n, 'He tlángah kher lo pawh, Jerusalem khuaah kher lo pawh, Pa chibai in buk hun a thleng dâwn ta... a hun a thleng dâwn ta, tunah pawh a thleng tawh mek...' tia a sawi kha a takin kan tawng mek a ni ber. Mahni hmun ṭheuhah thlarau leh tih tak zetin Lalpa chibai bukin a lam i hawi ang u,"" a ti. UPC (North East India) general secretary Rev. R Lalrinsanga chuan, Isua Krista lal anga chawimawina ropui tak nen Jerusalem-a a luh hriatrengna ni hmangtute duhsakna chibai a buk a, ""Lalpa Isua hi sual bâwih ata min tlan tura inngaitláwm taka lo kal ni mah se, lal a nihna puan chhuah a duh avangin chawimawina ropui tak nen sabengtungno chungah chuangin Jerusalem-ah a lut a, hei hian Remna Lal a nihzia a entir,"" a ti. Rev. R Lalrinsanga chuan, Lal Isua'n lal a nihna chu puan chhuah a, lal a nih anga chawimawi a duh tih sawiin, ""Ringtu zawng zawngte'n he ni pawimawh takah hian kan Lalpa Isua Krista hi lal ber lukhum i khumtír ang u, lal berte lal ber, pathiante Pathian a ni si,"" a ti a, Isua chawimawi turin mipui a sáwm. Mizoram UPC general superintendent Rev. C Lalremsanga chuan, ""Sabengtung chu sa ropui ni lo mah se, a chungah lei leh van lal ber Isua a chuang a, chawimawina ropui dawngin a kal nan an puante an phah a sin,"" a ti a; mipuite chu Isua Krista chuanna tlak an nih theih nan inbuatsaih tura chahin, ""Amah a lan hun apiangah ropuiin i lang ve ang,"" a ti. |
tualchhung | MNF vice president Vanlalzawma chuan Thawhtanni khan party-a an nihna atanga ban a dil a, pawm erawh a la ni lo.Zawma hian chawhnu lam dar 2:30 khan an party president Zoramthanga, chief minister hmuin ban dilna hi a thehlut a ni.Serchhip by-election neih zawh takah khan Zawma hi MNF candidate a ni a, a tlin loh avangin, a mawhah ngaiin party-a a nihna chawlhsan hi a dil tih thu dawn a ni.“Serchhip bial MLA by election neih zawh takah kan party hotute’n duhsak takin MNF aiawhin min dintir a, ka tlin zawh tak si lohvah chuan kan party-ah vice president nih zel kha a rem lova hriatna ka nei a, ka mawhphurhna hlen zo lovah inngaiin banna ka thehlut ta a ni,” Zawma chuan a ti.Thu dawn danin, MNF party vice president-in ban a dilna chungchang hi ngaihtuah a la ni lo a, party hruaitute an la thukhawm lo. An president pawh hian a bawhzui rih lo nia hriat a ni. |
tualchhung | Mamit SP Conference Hall-ah nimin khan Crime Review Meeting neih a ni a, district SP Sashank Jaiswal chuan a hmanpui. Kum 2018 aiin kum 2019-ah thubuai ziah luh 39-in a tam zawk tih tarlan a ni.Mamit SP Sashank Jaiswal chuan, Mamit district-a police-te inpekna leh thawhrimna lawmawm a tih thu a sawi a; tun aia nasa zawka ṭan la a, ṭang zel turin a fuih.Review meeting-a tarlan danin, kum 2018 chhung khan Mamit district-ah thubuai 159 ziah luh a nih laiin, kum 2019 chhungin thubuai 198 ziah luh a ni a, kum 2018-ah aiin 2019-ah thubuai ziah luh 39-in a tam zawk. Kum 2019 chhung khan chargesheet 164 thehluh a ni a, thil tisuala puh mi 225 man an ni.Kum 2019 chhunga Mamit district-a thubuai ziah luh tamna ber police station chu Mamit Police Station niin, thubuai 67 ziah luh a ni a, Marpara PS-ah thubuai pariat ziah luh niin, case register tlem berna PS a ni. Rûkrûk kaihhnawihah thubuai 79, NDPS Act hnuaiah thubuai 22 leh MLP Act hnuaiah thubuai 46 ziah a ni.Kum 2020 hman mekah Mamit PS-ah thubuai pahnih, Kanhmun PS-ah pakhat leh Kawrthah PS-ah pahnih, a vaiin thubuai panga ziah luh a ni tawh bawk. |
tualchhung | Mizoramah Covid-19 hri danna dose hnih lak tur la zo tawh mi 32640 an awm a. 1st dose chauh la la 119151 awmin, he hri danna la tawh zawng zawng chu 151791 a ni.Health department chhinchhiah danin, Covid hri danna la tawh zingah hriselna lama thawktute atangin 1st dose la tawh 12449 awmin, 2nd dose nena la tawh 23228 an awm. Hrileng dona kawnga a hmatawnga thawk zingah 1st dose la 23228 awmin 2nd dose nena la tawh 12621 an awm.Kum 45-60 inkar natna benvawn bik nei zingah 1st dose la 54559 awmin 2nd dose nena la tawh 893 an awm a; kum 60 chin chunglam vaccine la tawh zingah 1st dose chauh la la 28915 awmin, 2nd dose nena la tawh 8322 an awm a ni. |
tualchhung | Engti ang chiahin nge Covid-19 hrileng a darh tih hriatna tura sawrkarin random testing ti tura order a siam tawh bawhzuiin Champhaiah chuan District Disaster Management Authority (DDMA) kaltlangin May 5 (Nilaini) hian dawrkai, mutia, mipui phur lirthei khalhtute leh filling station thawktute sample lak a ni dawn.Thawhtanni khan Champhai District Level Task Force on Covid-19 chu an chairman, district bawrhsap Maria CT Zuali hoin an thukhawm a. Covid-19 hrileng do kawnga damdawi in lam inpuahchahna te, Covid-19 avanga thite buaipui dan tur leh tul dangte ngaihtuah ho a ni.Thutkhawma report a nih danin, tunah hian District Hospital Champhaiah b-type oxygen cylinder 64, d-type oxygen cylinder 20 leh oxygen concentrator 6 a awm a. ICU khum 5 awmnaah ventillator 5 leh oxygen line 2 a awm. Nursing School building-ah khum 64 awmna Covid Care Centre (CCC) leh khum 20 awmna Dedicated Covid Health Centre (DCHC) din a ni a. CMO Champhai huamchhung damdawi in hrang hrangah b-type oxygen cylinder 108 a awm mek a, bur ruakte a lokir hnuah thunkhah leh tura thawn thin a ni.Covid-19 avanga nunna chan an awm chuan a rang thei ang bera invui nghal zel nise, thlanmuala inphum nghal emaw community hall/ kohhran hall-a vuina tawi neih hnuah a rang thei ang bera inphum nghal zel nise tiin an rel. Khunghran ngai, mahni in lama inkhunghranna mumal neilote tan sawrkar ruat Polytechnic building Tlangsam bakah vengtin VLTF-te, an hmunhma neih ang ngaihven tura tih nise, hmunhma ruatte a kimchanga thehluh a nih hnuah qurantine facilities list kimchang tihchhuah a, mumal taka kalpui thei tura hmalak nise tih a ni.Tun dinhmunah Covid Care Centre, Nursing School building Champhaiah Covid-19 kai mi 5, mipa 3 leh hmeichhia 2 enkawl mek niin, ZMC-a refer mipa 1 a awm bawk. Champhai district-a Covid-19 kai hmuhchhuah tawh zat chu May 3 zing thlengin mi 122 an ni a, heng zinga 116 chu enkawl dam an ni. 2020 October 26 atanga Covid-19 No Tolerance kalpui atanga May 2 thlenga Champhai khawpui chhunga Covd-19 dan bawhchhia man tawh zat chu mi 1754 niin, pawisa chawi tlingkhawm chu Rs 2,29,800 a ni. |
tualchhung | Zo Re-unification Organisation (ZORO) ṭhalai, MNF party leh BJP Mizoram Pradesh chuan nimin khan thuchhuah siamin, Mamit district chhung, New Kawnpui khuaa 5th IR police duty pahnihte April 18, 2020-a kut thlâktu Chakma-te an dem thu an tarlang a, police hliamte chu an ṭhat chhuah leh thuai theih nan duhsakna an hlân.ZORO ṭhalai chuan, Mizo police pahnih kut thlaktu Chakma-te an dem thu tarlangin, ""Takam misualte'n râwng taka sawisain, dimna tel miah loa kut an thlak hi hriatthiam har kan ti tak zet. Kan unau pawisawi lo kut thlaktute hi an phu tâwk hremna pek an nih theih nan sorkarin thâ thlah lo a, misualte hi man an nih hma chu zawng ngawrh sauh sauh turin kan phût a ni,"" an ti.Pawi khawihtute chu hrem lohin an chhuak ang tih an hlauh thu sawiin ZORO ṭhalai chuan, ""Kan ram chhungah ngei mikhual chám rei huangtauin a ram neitu zawk zahna leh dimna nei miah loa râwng taka kut an thlak ngam hi a zialo kan ti hle,"" an ti a; Chakma-te chu an nihna leh an chanvo hriattir turin ZORO ṭhalaite'n hma an lak dawn thu an sawi.MNF chuan, pawi khawihtute man turin Mamit aṭangin SP, Additional SP, West Phaileng SDPO leh 5th IR hotute an kal nghal thu sawiin, ""Tripura police-te'n nizan (Pathianni) dar 9 vel khan Chakma pathum an man nghal a, an vai hian Tripura chhung Kawnpui-I khuaa mite vek an ni. Kan police-te'n hma an la nghal hi lawmawm kan ti a, chinfel tur la awm pawh ṭha taka an hlen chhuah ngei kan beisei,"" an ti. Thil thleng hi politics-a hamṭhatna atana hman tum lo turin political party tin a ngen bawk.BJP Mizoram Pradesh chuan, Chakma-te chêt dan chu an dem tak zet thu sawiin, ""A titu an man tawh bakah hian mi dang inhnamhnawih nia hriatte a rang thei ang bera man chhuak turin thuneitute kan ngen. One man judicial magistrate inquiry din a, thil tisualtute chhui chhuah a, an phu tâwk hremna pek ni rawh se tih hi kan duh dan a ni,"" an ti. Mizoram BJP chuan, police pahnihte enkawlna senso zawng zawng tumsak tur leh zangnadawmna pe turin Mizoram sorkar an phût a ni. |
tualchhung | Kolkata Mizo Students' (KMS) chuan thuchhuah siamin, Parliament-ah Citizenship Amendment Bill (CAB) pass a ni ta chu pawi an tih thu leh, CAB chu an pawm theih loh thu an tarlang. Delhi Mizo Zirlai Pawl (DMZP) chuan Citizenship (Amendment) Bill/Act 2019 (CAB/CAA) chungchangah December 13, Zirtawpni khan thuchhuah an siam a, an theih ang tawkin CAA an do zel dawn thu an puang. KMS chuan,""Mizo mipui, kohhran leh pawl hrang hrangte'n nasa taka kan duh lohna kan lantir tawh, zirlai pawlte phei chuan theihtawpa kan do CAB 2019 chu Lok Sabha leh Rajya Sabha-ah pass a ni ta hi pawi kan ti hle a ni,"" an ti a; Bill pass a nih avanga Mizoram ṭhenawm state-a buaina chhuakte chu vanduaithlak an tih thu te, thi leh hliamte an tawrhpui thu leh, Mizo ṭhenkhatin harsatna an tawk chu pawi an tih thu an sawi.Bill chu tunah Mizoram tan hlauhawm lo angin lang mah se, hun kal zelah Mizote tan thil ṭha lo tak a ni thei dawn tih sawiin KMS chuan, ""Parliament-ah pass ni tawh mah se, Kolkata-a Mizo zirlaite chuan kan duh lo tak zet a, kan pawm dawn chuang lo a, kan do tlat zel dawn a ni,"" an ti.Dehradun Mizo Welfare pawhin thuchhuah siamin, CAB an duh loh thu an tarlang a, ""Secular country-a sakhaw tenau zawkte tana him lo dan zam a lo ni dawn ta mai leh Mizoram Lok Sabha MP Pu C Lalrosanga'n Mizo mipuite hnena a intiam ang ni loa Bill thláwp zawnga vote a thlak hi kan dem tak zet a ni,"" an ti a; Bill dodalna kawnga hma latute an thlâwp zel dawn thu an tarlang.DMZP chuan, Mizoram ṭhenawm state-te'n CAA a hlauhawmzia hriain nasa takin an dodal a, buaina a chhuah reng laia Mizoramah hruaitu ṭhenkhatte'n an do ve lo chu pawi an tih thu an sawi a, ""CAA dodalna hi party leh politics-a inbeihna atan hmang lo turin party hruaitute kan ngen a ni,"" an ti.DMZP tarlan danin, CAB chu India President-in pawmin, hming a ziah hnan tawh avangin Act a ni tawh. CAA chu hmarchhak state, a bikin Assam, Tripura leh Meghalaya-ah mi tam takin an dodal a, kawng an zawh a, nunphung a khaihlak a ni. Hmun tam takah curfew puan a ni a, sipaiin khawlai an awp a, internet tihtawp a ni a; police leh sipai kut tuarin Assam-ah mi paruk leh Tripura-ah mi pariat an thi tawh a, mi tam tak an hliam bawk.CAA chu Mizo ram leh hnam tan a hlauhawm theihzia Mizo mipuiin hre vek se an duh thu sawiin DMZP chuan, ""Mizo mipui zawng zawng ṭangho ila, hmarchhaka kan ṭhenawm ramte nen thawkhoin, chak takin i dodal zel ang u, tih hi kan duh dan a ni,"" an ti. (Phek 2-ah zawm a ni) |
tualchhung | India sorkar chuan Covid-19 hri danna Covishield dose hnihna lak hun a sawn a, hei hi state leh UT te a hriattir tawh.Ministry of health and family welfare secretary Rejesh Bhushan chuan May ni 13 khan state leh UT hrang hrang chief secretary-te chu DO letter thawnin a hriattir a, Covishield chu dose khatna lak atanga chawlhkar 12 leh chawlhkar 16 inkarah a dose hnihna pek tur a nih tawh thu a hriattir.DO letter-a a sawi danin, May ni 12 khan National Expert Group on Vaccine Administration for COVID-19 (NEGVAC) an thu a, anni hian a dose khatna lak atanga chawlhkar 12 leh chawlhkar 16 inkarh a vawi hnihna hi lak ni tawh se tiin an rawt a ni. Chutiang tur chuan National Technical Advisory Group on Immunization (NTAGI) pawhin an rawt. A hma chuan a dose khatna lak atanga chawlhkar ruk leh chawlhkar riat inkarah a dose hnihna hi pek thin a ni.May ni 13-a a lehkhaah hian India ramah Covid-19 hri danna hi ni 117 chhung inpek a nih tawh thu leh, mi vaibelchhe 17.7 te’n an la tawh a, an zinga vaibelchhe 3.9 chuan a dose hnihna an zo tawh tih te tarlan a ni. |
tualchhung | Social Welfare minister Dr K. Beichhua chuan kum upa harsa zualte hnena hlan tur Covid Care Package a semchhuak a. Upate aiawhin Mizoram Upa Pawl vice president RK Thanga’n a dawng. Minister chuan hrileng karah taksa chak lo zawk, upate hriselna vawn uluk zual a pawimawh a, hei vang hian sawrkar laipuiin Covid Care Package hi a ruahman tih a sawi. Upate hnena thilpek hi State Action Plan for Senior Citizens 2019-2020 hnuaia upate puala Day Care Centre-a awmte tanpuina pek tura hmachhawp anga kalpui a ni a, Day Care Centre-a awm, a mamawh zual mi 1,250 hnena pek tura tih a ni. Care package-ah hian face mask 10, hand sanitizer 2, sahbawn 4, tonned milk 1 pack, biscuit 2 pack, Sorazo 2 pack, Nutrela 10 pack, paracetamol strip 2, multi-vitamin strip 1, handwash 3, dal kg.1 leh Covid inkaihhruaina dante a tel a ni. |
tualchhung | Lawngtlai district chhimlam ramri, Zorinpui hmuna India leh Myanmar insumdawn tawnna hmunpui Land Custom Station (LCS) sakna tur hmun chu Inrinni khan Commerce & Industries minister Dr R. Lalthangliana chuan tlawhin hmalak dan tur a enfiah a. Ramria kawng siam hna thawktu Engineering Projects of India Ltd (EPIL) hotuten lo dawngsawngin, India leh Myanmar insumdawn tawnna tura hmalakna kal mekte sawiin, a dinhmun an thlir ho.Zorinpuia LCS hmun atana Mizoram Commerce Department-in ram bigha 67.32-a zau a neih fel tawh chu kawng kal dan tur tihdanglam a nih leh deuh avangin sut a ni a, hemi atan hian a tharin ram bigha 85 (hectare 11.3850) a zau chu Lai Autonomous District Council (LADC) chuan Mizoram sawrkarah a pe a. Inrinni hian LADC aiawhin executive member i/c Revenue Hre Kung chuan Commerce minister kutah land lease copy a hlan nghal a ni.He Land Custom Station sakna tur hian cheng vaibelchhe 54 hu detailed project report chu consultant atana hman NBCC chuan siamin, sawrkar laipuiah thehluh a ni tawh a. Hemi puitlin theih hma atan Zorinpuiah hian Temporary Immigration Check Post chu reiloteah kalpui tan tum niin, a hmunhma pawh enfel tawh a ni.Minister Dr R. Lalthangliana chuan Myanmar leh Bangladesh nena ramri hmun hrang hrangah ram dang nena insumdawn tawnna tur hmunpui (border trade centre) changtlung tak din turin chak taka hma lak chhoh mek a ni tih a sawi. Insumdawn tawnna tichangtlung tur chuan inkalpawhna kawngpui neih that a pawimawh avangin kawng pawh sial mek a ni tih a sawi a. Kaladan Multi-Modal Transit Transport Project (KMMTTP) kawngpui sial chu Lawngtlai atanga Zorinpui thleng thawh zawh thawkhat tawh niin, Zorinpui atanga Paletwa pawh tur pawh chak taka thawh chhoh mek a ni, a ti.KMMTTP bakah hian Saisihchhuah kaltlanga Myanmar nena insumdawn tawnna kawngpui sialna tur sum pawh chhuak tawhin, a thawktu tur 74 BRTF-in thui tak ruahmanna an nei tawh tih a sawi a. Lawngtlai district chuan ramdang nena insumdawn tawnna tur luhka a neih that avangin district vannei tak nia a hriat thu a sawi.Ramria sumdawnna hmunpui dinna kawngah mimal hnena zangnadawmna pek ngai awm thin chu hna tisawt lotu leh thil buaithlak tak a nih thin thu Commerce minister hian a sawi a. Zangnadawmna pek ngai lo tura Zorinpui LCS hmun tur atan LADC-in state sawrkara ram a pe chu sawrkar aiawhin lawm thu a sawi tih a sawi bawk.LADC Revenue Department-in Mizoram sawrkar Commerce & Industries Department hnena Land Custom Station hmun tur a pek hi Zochachhuah ram chhung, Myanmar ramri lui bul, KMMTTP kawngpui bul a ni a. Land lease (ram luah phalna) hi kum 99 chhung atan niin, a grade hi Grade ‘B’ a ni.Myanmar nena insumdawn tawnna KMMTTP kawngpui chhunzawmna, India ram chhung Zorinpui atanga Myanmar ram chhung Paletwa thleng hi double lane-in km 109.200 sial tur a ni a. A hna hi Ministry of External Affairs enkawlna hnuaiah EPIL leh C&C Construction Ltd ten thawkin, he kawng hian Myanmar ram chhunga khaw 24 a tantlang dawn a. A kawng sei zawng hi km 109.200 atangin a hmun samfai tawh km 95, a ruangam (design) ruahman tawh km 45, lei laih (formation cutting) tawh chin km.38 leh lirtheiin a zawh theih tura subgrade phah tawh km 14.860 a awm a ni. |
tualchhung | YMA Sub-Headquarters, Champhai chuan, member 196 awmna SYMA Anti Covid-19 Squad-te chu ramria duty turin nimin khan an tír chhuak a, an pisaah thlahna hun hman a ni.Champhai Sub-Hqrs. YMA president VL Chama Hnamte chuan, Mizoramah ṭha taka inkhârkhip kalpui a nih theih chhan chu civil society-in thâ an thawh vang a nih thu a sawi a, ""Hei hian rah ṭha chhuahin kan la him zel. Hri léng hian engtia rei nge a awh dawn tih leh engtia rei nge India hi kan inkhârkhip dawn hriat loh mah se, hri a tawp hma chu ramri kan vên a ngaih hmel a ni,"" a ti.VL Chama Hnamte chuan, ramri zingah Champhai chu fimkhur a ngaih zual thu sawiin, ""Khawthlang lamah chuan ramri rawn kân rute hnam dang an nih avangin an hmel aṭangin an hriat hran theih a, khawchhak lamah chuan kan thisen zawmpui kan unaute an nih avangin hmelah inhriat hran theih a nih ve loh avangin ramri rawn kân ru an awm pawhin finfiah an har a ni,"" a ti a, hmun dang zawng aiin fimkhur zual a ngaih thu a sawi.SYMA Anti Covid-19 Squad member atan hian SYMA Champhai huam chhunga ṭhuthmun branch ramri dep khua ni lote zawn a ni a, branch hrang hrang aṭangin ruihhlo laka fihlim 196 thlan a ni. Member 196-te chu hmun 28-ah inṭhen darhin, Zokhawtharah team pariat an lut a, a bak zawng chu ramri dep khuaah an insem darh dawn a ni.Covid-19 Squad hi Gideon International, Champhai chuan Thuthlung Thar leh Sam an pe vek a, PPE Donation Campaign Volunteer, Champhai-in PPE 56 leh hmai tuamna 250 an pe bawk. |
tualchhung | Oxygen-a harsatna awm hlauhthawn chungchangah tunah rih chuan harsatna lutuk an nei loa a hriat thu Health minister Dr R. Lalthangliana chuan a sawi.Inrinnia Lengpui a tlawhnaah Health minister chuan oxygen chungchangah India ram hmun thenkhatah harsatna an tawk a, Mizoramah chuan tun dinhmunah harsatna lutuk an nei lo tih sawiin, private-a siamte an lo awm ve bawk nen oxygen-ah mipui chiai lo turin a chah tih a sawi.Inrinni chawhma dar 10.00 thleng khan Mizoram-in Covid vaccine 299870 an dawng tawh a, ni khatah mi singkhat aia tlem lo an pe tlangpui tih a sawi. April 23 thleng khan mi 202975 hnenah vaccine pe tawhin, 1st dose la tawh mi 162463 an ni. India ram pumah zaa 25 chauhin vaccine an la lak laiin, Mizoramah chuan kum 45 chin chunglam pek tawh zaa 41.83 a ni, tiin, “Vaccine hi kum 45 chin chunglam chu a thlawnin pek zel an ni a, vaccine pek vanga taksaa harsatna nei report tun thlengin kan la dawng lo. Chuvangin vaccine lak hi hlau loin intihhmuh ang u,” a ti.May 1 atang chuan kum 18 chin pe turin sawrkar laipui chuan ruahmanna a siamfel tawh tih Dr R Lalthangliana hian a sawi a. “Hei hian man a nei maithei a, central thu nghah mek a ni. Union Health minister hnenah vaccine mamawh thulhah min rawn pe zel turin ziakin ka thlen tawh a ni,” a ti.State dang atanga khualzin mite luhkapui ber pakhat Lengpuiah Covid hri kai an pun zel avangin hri kai enkawl nana mi 50 vel dah theihna tur Govt. Middle School-1 chu Health minister hian a tlawh a, khawtlang hruaitute nen an inkawm. Lengpuiah hian tunah hri kai enkawl mek 17 an nei a ni. “Nikum kha chuan inkharkhip kan puanin Covid kan kiam deuh a, tunah chuan kan inkharkhip vangin a chain hi kan chhu chat mai rih lo,” a ti.Lengpui Airport pawh tlawh nghalin, thlawhnaa lo haw apiangte uluk takin Rapid Antigen Test an nei zel a, an result negative mah se, ni 7 chhung an khunghrang a. Chumi hnuah RT-PCR an ti leh a, chuta negative te chauh an inchhuah zalen tih a sawi a ni. |
tualchhung | Bairabi Zophaia leilet neitute chu ramri buai pumpelh a nih theih tawh nan sawrkar thuchhuak zawm tha turin a ngen tih Kolasib district bawrhsap Dr H. Lalthlangliana chuan a sawi.Thawhlehni khan district bawrhsap ho hian Zophaia leilet enkawl chhunzawm dan tur relin Bairabi-ah an thukhawm a. SP Kolasib, zonal executive magistrate, village council hruaitute, NGO hrang hrang aiawhte leh leilet neitute an tel.Bawrhsap chuan Zophaia Mizoram lamin ramria kan ngaih hmuna leilet awmte enkawl chhunzawm dan tur chu, kan ram hauhna kawnga thil pawimawh tak a nih dawn avangin a relnaah tlawmngai pawl hruaitute an tel a tul tih a sawi a. Zophai leh ramri hrul dangah Mizoram luah chin ram tihngheh dan tur leh ram tihzauh dan tura sawrkarin hma lak a tumnaah leilet neitute an pawimawh tih sawiin, ram enkawl dan inkaihhruaina siam anga kal turin a ngen. Zophaia buaina thleng thin chu, leilet neituten hnamdang kutah an ram an dah a, an ngam leh thin si loh vang a ni tiin, “Hnamdang kuta dah thinte hian an ram hi sawrkar kutah hlan se, Mizopa enkawl tak tak duhten an chhawr tangkai theih zawk ka ring,” a ti.Zophai leilet enkawl chhunzawm dan tur chu ram leh hnam pum ang pawha thil pawimawh tak a nih angin, heng hmuna ram neitute chuan sawrkar thuchhuak ngaipawimawh turin Dr H. Lalthlangliana hian a chah a. Ram neitu kohte zinga kal lo engemawzat an awm chu pawi a tih thu sawiin, Zophai hmunah hian funkim zawka hmasawnna hna thawhna tur – integrated development scheme duan mek a nih thu leh hlawhtling taka kalpui a nih theih nan Bairabi mipuite nen thawhhona tha neih a tul tih a sawi.Thutkhawmnaah hian Joint VC Bairabi chuan Zophai hmuna leiletah hian hnamdang mi chhawr an nih loh nan hma an lak mek thu an sawi a. NGO aiawhte leh leh Bairabi khawtlang hruaitute chuan Zophai hmun chu mimal, pawl leh political party anga hmingthat tum vanga hmalakna awm lo tura an duh thu te, hmasawnna chak zawk a awm theih nan sawrkar hmalakna tithuanawp zawnga chetna awm lo tur leh sawrkar thu ngaihchan thin a pawimawh thu te sawi a ni.Zophaiah mi 46-in leilet nei anga chhinchhiah a ni a. March ral hma hian helai hmuna leilet nei, kohna dawng lote chu Bairabi North VCP hnena inhriattir tura chah an ni. |
tualchhung | People’s Conference party-in Serchhip bial MLA by election neih tura an party official candidate atana an vawrhchhuah Vanlalruata chuan he biala MLA ni turin candidate zingah a tha ber tih a sawi.PC Party Campaign Committee chu Zirtawpni khan an chairman Lalrinzuala Chawngthu kaihhruaiin an thukhawm a. Serchhip bial by election atan March 30, 2021-ah nomination file an tum a, karleh atangin campaign rusum thlak an tum bawk.PC party senior vice president, he by election-a an official candidate Vanlalruata chuan ‘Serchhip bial MLA by election awm tura candidate-te zingah Serchhip bial enkawl turin a tha ber tih a sawi. “Serchhip bial mipuite hamthatna leh hmasawnna phuhruk sak turin kei tluka a ngaihna hria leh hmangchang hria candidate zingah an awm loa, Serchhip bial MLA ni turin ka tling ber,” a ti. |
tualchhung | Food Civil Supply & Consumer Affairs minister Pu K. Lalrinliana hoin Ningani khan a pisaah FCS&CA department officer-ten Covid-19 hrileng mek kara Mizoram mipui ten buhfai an chan tur ang pangngai taka an hmuh theih nana hmalak dan tur an sawi.Supply department-in nasa taka monsoon stock a kalpui vangin tun dinhmunah chuan Mizoram hmun hrang hranga supply kudam-ah buhfai a awm tha tawk tih sawi a ni a. Tun thla kal mek May chhunga buhfai sem chhuah tur quota pawh FCS&CA director-in May 7 khan allotment tichhuakin, retailer tin ten an quota theuh a hun taka an lakchhuaha an sem tluan theih chuan, hrileng vanga buhfai harsatna tawk an awm lo tura ngaih a ni.May quota sem rual hian PMGKAY hnuaia NFSA beneficiary – AAY leh PHH beneficiary tin ten Kg.5 theuh a thlawna an hmuh tur pawh sem nghal a ni dawn a ni. |
tualchhung | Tunhnaiah social media lamah Serchhip Covid Care Centre atanga dama chhuahtir tawh police zingah hri kai hmuhchhuah leh an awm nual niin thu thehdarh a ni a, hei hi thudik tawk lo a ni tih Serchhip-a Health department hotute chuan an sawi.Police Traning School Thenzawl mi leh sa, Serchhip CCC-a enkawl, enkawl dama ngaih an nih hnua chhiahtir zingah Covid kai hmuhchhuah leh an awm nual niawmin social media lamah thu a darh a. Serchhipa Health Department thawktute hemi chungchang hi an chhuizui thu sawiin, hri kai leh anga tarlante hi CCC atanga chhuak ni loin, anmahni inkhunghranna hmun atanga chhuak an ni tih an sawi.West Bengal inthlanpuia duty Mizoram Police-te hi Mizoram an rawn thlena PTS Thenzawla an luh hnuah Rapid Antigen Test hmanga sample enfiah niin, hri an kai lo tih hriat hnuah inkhunghran hun tur hmang zoin RT-PCR hmanga an sample enfiah leh a ni a, heta la negative te chu inkhunghranna atangin chhuahtir an ni tih Health department hotute chuan an sawi a. Dan anga khunghran hun hmang zo tawh zingah leh test negative zingah hri kai hmuh an awm leh a nih pawhin, CCC-a enkawl an ni lo tih an sawi a ni. |
tualchhung | Joint Electricity Regulatory Commission (JERC) for Manipur and Mizoram chuan electric bill tihsan tum chungchangah Zirtawpni khan mipui ngaihdan a la a, ziaka thu thlen zingah poilitical party Zoram People’s Movement chiah awmin electric bill tihsan an duh loh thu an thlen.JERC for Manipur and Mizoram bultumin Zirtawpni khan Aizawlah kum 2011- 2022 atana Power & Electricity Department-in electric man a bithliah chungchanga mipui ngaihdan lak a ni a. State Advisory Committee chairman Er. Lalchharliana Pachuau-in public hearing hi kaihruaiin NGO leh pawl hrang hrang aiawhte an tel.Public hearing-ah hian P&E Department officer-ten power point presentation hmangin power pek chhuah kawnga department ruahmanna siamte chu electric eng chhit man tihsan a tul chhante nen mipui hnenah an sawifiah a. Kum 2021-2022 chhunga P&E department inenkawlna tura sum mamawh zat chu vaibelchhe 659.58 a ni a. Power chhit man tihsan atanga sum hmuh chhuah beisei zat chu vaibelchhe 485.31 niin, department sum mamawh indaihlohna phuhrukna tura sawrkar atanga hmuh beisei zat chu vaibelchhe 174.27 a ni a. Power chhit man hi za zela 41.92 a tihsan turin ruahman a ni.Mipui aiawh kalkhawm zingah ZPM political party chauhin power tariff tihsan chungchangah hian ziakin an ngaihdan Commission-ah an thehlut a. JERC chuan Covid 19 leng vanga mipuite harsatna tawh mek hrerengin, mipui tan phurrit tlem thei ang ber tura eng chhit man tihsan a nih a beisei a ni.Public hearing-ah hian ZPM general secretary Lalmuanpuia Punte chuan electric bill tihsan an duh loh chhan hrang hrangte sawiin, P&E department insawifiahna chu ZPM-in a pawm loh thu a sawi. “ZPM chuan electric bill uchuak lutuka tihsan thut tumna hi MNF sawrkarin sum renchem miah loa a hmanral, hnawhkhah tumna mai a nih avangin engti zawng mahin a pawm thei lo a ni,” a ti.Mizoram sawrkarin tuna electric bill uchuak taka tihsan a tum chu mipui dinhmun thlirin ZPM chuan tha a ti lo tih sawiin, kumin March 2 khan duhlohna leh electric bill tisang lo tura ngenna JERC hnenah ziakin a lo thlen tawh tih ZPM general secretary hian a sawi a. Tha an tih loh chhan zingah Covid-19 leng avanga Zoram mipui sum harsatna nasa tak tawh laia domestic (LT) 75% a a pung tur chu tha an ti loa; power semdarhnaa energy kalral (distribution lost) 18% mipui min rulhtir tumna chu tha loa an hriat thu te, power leina san belh si loa mipui min lei tirna man uchuak lutuka tihsan thut chu tha an tih loh thu te an sawi. |
tualchhung | Nimin February 10 kha National Deworming Day a ni a, Mizoram hmun hrang hrangah hman a ni. Aizawlah chuan KVM High School, Chhinga Vengah hman a ni a, Social Welfare minister Dr K Beichhua'n a hmanpui.National Deworming Day hmanna inkhawm hi National Health Mission (NHM) mission director Dr Eric Zomawia’n a kaihruai a; minister Dr Beichhua chuan, mihring nuna hun pawimawh ber chu kum 1-19 inkar a ni tih sawiin, ""He hun hi zirna leh seilen nana hun pawimawh tak a ni a, mihring puitlin huna kan nih dan tur hriltu pawimawh tak a ni. Chuvangin, sorkar pawhin ngai pawimawhin, hmalakna hrang hrang a nei a, chu'ng zinga hmalakna pawimawh tak pakhat chu National Deworming Day hi a ni,"" a ti.Dr K Beichhua chuan, naupang leh zirlai zawng zawng rúlhût laka an fihlim theih nan National Deworming Day chu India ramah kum 2015 aṭangin state/union territory 11-ah bul ṭan a ni tih sawiin, ""A hlâwknate hmuh a nih hnuin ram pumah kum 2016 aṭangin hman chhunzawm a ni,"" a ti a; Deworming Day chu rûlhût pâi vanga natna hrang hrang thleng thei te, thisen tlâkchhamnate leh naupang ṭhanṭhu um bo nan a nih angin, kum 1-19 inkarte tan kum tin vawi hnih ram pum huapin a ruala rúlhût hlo eitirna tur hun hman a ni tih a sawi.Social Welfare Minister chuan, Mizoramah February 2016 aṭanga Deworming Day hman ṭan a nih hnuah hmasawnna a awm tih sawiin, ""Round hnu hnung ber, August 2019-a neihah naupang sikul kal leh kal lo 96.76%-in rúlhût hlo (Albendazole) an ei a ni,"" a ti a; kumina NDD-ah Albendazole ei vek turin Mizorama naupang leh tleirawl kum 1-19 inkarte a chah.Inkhawmah hian Reproductive and Child Health (RCH) state programme officer Dr Lily Chhakchhuak-in NDD chungchanga hriat tur pawimawhte a sawi.National Deworming Day hi Mizorama district zawng zawngah a ruala hman a ni a, sikul kal leh kal lo, sorkar leh private sikulte huam vekin, naupang leh tleirawlte hnenah rûlhût hlo pek tum a ni. Nimina rúlhût hlo ei thei lo leh ei hman lote tan sorkarin February 17, 2020-ah a bawhzuina hun (Mop up day) a hmang dawn. National Deworming Day hi Lungleiah chuan Holy Faith School-ah hman a ni a, Lunglei additional DC R Vanrengpuia'n a hmanpui. R Vanrengpuia chuan, naupangte chu ram tana mi ṭangkai tur leh ram hmasawnna thlen theitu tur an la nih dawn avangin an hriselna sorkarin a ngai pawimawh a, programme ṭha tak tak a kalpui tih a sawi a, ""Rúlhût hlo pawh kum tin vawi hnih a thlàwna sem ṭhin a ni a, naupangte'n damdawi hi an ei ngei theih nan nu leh pa te, zirtirtute leh anmahni enkawltute an pawimawh tak zet a ni,"" a ti.Inkhawm hi Lunglei senior medical officer Dr Lalrinthangi'n a kaihruai a, National Deworming Day hman a nih dan leh a pawimawhna te, rúlhûtin taksa a khawih chhiat dan te, rúlhût kai theih dan, inthlah pun dante leh invèn dan turte a sawi a ni.Mamitah chuan Jawahar Novodaya Vidyalaya (JNV) School-ah hman a ni a, bawrhsap Dr Lalrozama'n a hmanpui. Bawrhsap chuan, ""Páwn lam thianghlimna bakah, kan ei leh in thianghlim taka kan sawngbawl a ṭul a, inthiarna hmun dik taka kan in thiar loh chuan rúlhût thehdarhtu kan ni thei a ni,"" a ti a; rúlhûtin taksaah harsatna chi hrang hrang a thlen a, thluak thlengin a khawih pawi theih thu leh, a khát tâwkin rúlhût hlo ei ṭhin a ṭhat thu a sawi.Kumin February thlaah NDD-ah hian Mamit district-ah chuan sorkar sikula zirlai 10,377, mimal sikula zirlai 9,084, anganwadi centre-a naupang 7,454-te bakah, pre-school 50 leh anganwadi centre-a hming la ziak lo naupang 333, kum 6-19 inkar zirna chawlhsan tawh mi 724 leh college zirlai 261-te hnenah Albendazole pek tum a ni a, an vaiin mi 28,283 an ni.Lawngtlaiah chuan Chandmary-a Jehovah Jireh HSS-ah hman a ni a, additional DC K Laltlawmlova'n a hawng. Lawngtlai CMO Dr Lalthlamuana kaihhruai inkhawmah hian K Laltlawmlova chuan, naupangte chu faina leh thianghlimna nunpui tura chahin, chu chu hriselna thurûk a nih thu a sawi a; sorkarin sum tam tak sênga an hriselna tur a ruahmansak chu tihlawhtling a, rúlhût hlo ṭha taka ei turin zirlaite a chah.NDD hi Serchhipah chuan Anganwadi Centre-1 ah hawn a ni a, district bawrhsap Dr Lalzirmawia Chhangte-in a hawng. Serchhip DC chuan, sorkarin mipui hriselna a ngai pawimawh a, hmalakna pawh a ngah tih sawiin, chung zinga pawimawh tak pakhat chu rúlhût pâite enkawl a nih thu a sawi a, ""Ei ṭha tinreng ei mah ila, rúlhût kan pai tlat si chuan kan taksa tan kan thil eite'n hna a thawk ṭha tâwk thei lo a, taksaah harsatna a lo awm phah thei a ni,"" a ti a; naupangte chu thil an ei dawnah fai taka kut sil ṭhin tur leh faina leh thianghlimna ngai pawimawh turin a chah.NDD hi Siahaah chuan ECM Higher Secondary School-ah district bawrhsap Bhupesh Chaudhary hoin hkan a ni a, Siaha chief medical officer Dr C Hnichho-in a hawnna inkhawm a kaihruai a ni. |
tualchhung | Covid-19 hri kai boralte ruang phurhna tur “Morgue Van” chu Zoram Medical College-a hman turin nimin khan Mizoram State Bank of India Regional Manager LP Lalchangkima chuan Health Minister Dr. R. Lalthangliana hnenah a hlan.Mizoram Secretariat tualzawla Morgue Van inhlanna hun buatsaihah Health Minister Dr. R. Lalthangliana chuan Mizorama SBI hnuaia thawkte mai bakah Bengaluru-a Mizo SBI officer ten an pawisa thawhkhawma Mizorama Covid-19 hri kai nunna chante ruang phurhna tur “Morgue Van” an lei chu ropui a tih thu leh ram leh hnam hmangaihna thinlung atanga chhuak a nih ngei a rin thu a sawi a. Mitthi ruang phurhna tur Bolero Pik-Up an lei bakah mitthi ruang phurhna tur atana cheibawl ngai zawng zawng anmahni sensovin an rawn tifel nghal vek bawk a, hei hian hripui dona kawnga thahnem an ngaihzia a tilangin, hripui dona kawnga thawktu zawng zawngte rilruah phurna leh chakna thar a pek ngei ka ring a ni, a ti.SBI Regional Manager LP Lalchangkima chuan, Corporate Social Responsibility hnuaia tih dawn chuan file kalkual hun te a rei thin avangin Mizorama SBI staff-te chuan keimahni pawisa thawhkhawma Morgue Van hi lei mai a tha kan ti a, hetih lai hian Bengaluru-a Mizo SBI officer-te pawhin Mizoram tan kan rawn thawh ve ang e, an ti a. Mizoramin Covid-19 hripui a dona kawnga kan tangkai ve theihna a nih beiseiin hetiang hian hma kan la a ni, a ti. |
tualchhung | Aizawl Municipal Corporation (AMC) leh Dawrpui Fan Club huaihawtin Inrinni zing khan No Plastic Rally neih a ni a, AMC councillor B Lalawmpuii'n a hmanpui.B Lalawmpuii chuan plastic-in khawvel a tichhiat mek avangin khawvelin a buaipui ber pakhat a ni mek tih sawiin, ""India pawhin plastic free a kal pui mek a, Aizawlah pawh AMC chuan polythene pan 50 micron hnuai lam hman a khap mek a ni,"" a ti.Rally-a telte chuan Dawrpui Veng chhung kawngpui dunga plastic, sarang leh bawlhhlawhte an thianfai. Dawrpui Fan Club-ah hian member 101 leh high command-ah mi 15 an awm mek a ni. |
tualchhung | Covid-19 leng laka himna atan tih theih leh tangkaina an nei a, puih an ngaihnaa pui turin engtik lai pawhin an inpeih reng tih Zoram People’s Movement party chuan an sawi a. Harsatna nasa zawk hmachhawn thei kan nih hrerengin, all political party meeting pawh ko hreh lo tur leh ngaihtuahna zau zawk pua tan la turin sawrkar an ngen tih an sawi.ZPM Gen. Hqrs. thuchhuak chuan, Mizoram sawrkarin Covid-19 vaccine kum 18-44 inkar ten a thlawna an lak theihna tura ruahmanna a siam leh ventilator tha chi 35 lei tura thutlukna a siam ta te, Covid-19 kai, sawrkarin inenkawlna tur a buatsaih hmuna enkawlte Mizoram State Health Care Scheme hnuaia an inziaklut a nih chuan inenkawlna senso cheng nuai hnih thleng an bill theih tura hma a la ta te chu lawmawm a tih thu a sawi. ‘Hetianga bill theih a ni ve tawh tur hi hri kai enkawl mekte tan a thlamuanthlak sawtin kan ring a, kan lawmpui takzet a ni,’ a ti.Hrileng laka Mizoram mipui kan him theih nan sawrkarin theihtawp a chhuah mek bakah kohhran, NGO’s leh political party hrang hrang leh mimal thahnemngai zualte pawhin mahni zawn theuhah theihtawp kan chhuah tlâng vek tih ZPM hian sawiin, he hri hi Mizoramin kan hneh theih nan mipui tanrual lehzual a tul takzet thu leh sawrkar thuchhuakte tha taka zawm a, mithiam zawkte thurawn pawm thiam turin mipuite a sawm tih a sawi a ni. |
tualchhung | Bairabi aṭanga Assam lama ruihhlo laa kal leh kal tum village task force leh police-te'n an man, Bairabi-a PWD IB leh Forest Rest House-a an khung (quarantine) mi pakuate chu Thawhlehni khan an tlân chhuak a, he thu ziah lai thleng hian hmuh an la ni lo. Thu dawn danin, PWD IB aṭangin mi pahnih leh Forest Rest House aṭangin pasarih an tlan chhuak a; Assam lamah an kal nia hriain, ngawrh takin an zawn mek a ni. |
tualchhung | Mizoram sorkar kaihruai mektu MNF party-in flagship programme an neih, Socio Economic Development Policy (SEDP) hnuaiah agriculture leh a kaihhnawiha hmalakna tura an tarlan 'cropping zone' atana hmalakna a awm tawh a; Hmunpui ramah Model Bamboo Plantation siam tum a ni. Chutih laiin, Mizoram páwn aṭangin mau/rua supply a la awm lo thung.RTI Act hmanga cropping zone chungchanga Horticulture department-in hmalakna a awm leh awm loh zawhna, Horticulture-in December, 2019-a chhanna an pekah chuan, ""Awm tawh e,"" tih a ni a; SEDP hnuaia Horticulture department-in hma a lâk tawh chinte an tarlang.SEDP B-2.1 (iv)-ah chuan, 'Huan nghet neitute dâwm kân nan leilung awm dan azirin thlai chìn hlâwkna mual (cropping zone) hrang hrangah ṭhen a ni ang a, huan neitute chawi kânna turin a chìn aṭanga a hralh/dehral thlengin awmze nei zawka chhawmdawl an ni ang. Eizawnna inang (trade) leh zau khat (compact area)-a awmte'n a huhoa hma an lak theih nan society/farmer association-te hmanga hmalak tum a ni ang a. Sorkar department-te'n enpui hna (monitoring) uluk zawka thawkin kawng hrang hrangin an chhawmdawl ang,' tih a chuang.Cropping zone kaihhnawihah hian Horticulture department chuan hmalakna chi hnih a awm tawh thu an tarlang a; chungte chu - Horticulture thlai huan siamtute hnena pek tur tui pipe ruahman mek a nih thu leh, Mamit district-a Hmunpui ramah Model Bamboo Plantation siam tura hmalak mek a nih thute a ni.Cropping zone chungchang hi tuna Cabinet minister Dr R Lalthangliana chuan kum 2017 khan thuthar thehdarhtute a kawmnaah a lo sawi tawh a; zawhna a chhannaah, ""Kan sorkar hmasak lai pawhin kan survey ve reng. Organic hman chungchang pawh kan review a ngai dawnin ka ring. Kan production, thawh chhuah rang tur chi, kan thlai thar chhuah lam, kan taksa tana ṭhalo tur lam chu kan ngaihtuah tel a ngai dawn a, group of expert kan nei vek dawn... Kan sorkar hmasaah khan tih thiam tâwk loh kan nei ve tho, fuh lo lai kha kan admit thlap. Tunah erawh chuan hmél thar kan hmuh ka beisei,"" tiin a sawi.RTI Act hmanga mau/rua chi supply a awm tawh leh la awm loh leh, supplier leh sem/hralh leh dan tur chungchanga zawhna Horticulture department SPIO-in December 9, 2019-a a chhannaah chuan, ""Horticulture department-ah mau/rua chi supply a la awm loh avangin supply-tu emaw, a rate emaw, a sem dan tur emaw, a hralh dan tur emaw sawi theih a la ni lo,"" tiin a chhang a ni. |
tualchhung | Dawn – Baichi Welfare Committee buatsaihin Zawlnei Darphawka thlan awmna Dawn-Baichi kawng km.5.5 (Zobawk leh Dawn inkara awm) chu April 9 khan bialtu MLA, Lunglei HPC vice chairman Lawmawma Tochhawng chuan a hawng. Dawn – Baichi hmunah hian lirthei thlen tir an duh avangin Zawlnei Darphawka tu leh faten pawisa an thawhkhawm bakah bialtu MLA-in cheng nuaikhat a thawh hmangin kawng laih a ni. Kum 1985 khan Baichi hmun atang hian Zawlnei Darphawka ruhro hi lakchhuah niin kum 1988 ah thlanlung, granite-a siam chu helai hmunah vek hian phun a ni. |
tualchhung | Real Madrid-in season duhawm lo an hman kumah nomawi chawina remchang an nei dawn a, Spanish Super Cup final an lut. Zinedine Zidane-a naute hian Copa del Rey champion Valencia chu 3-1 in an hneh a, nizan Barcelona leh Atletico Madrid inkhela chak zawk chu final-ah an hmachhawn ang. Saudi Arabia mipui an vannei a, Spanish Super Cup final-ah Madrid derby emaw El Clasico an hmu dawn tihna a ni a, Pathianni zanah final khelh a ni dawn. Real tan Toni Kroos, Isco leh Luka Modric ten goal khat ṭheuh an khung a, hun pek belhah Valencia tan Daniel Parejo chuan penalty hmangin khung ve mah se awmzia a nei phak tawh lo. Kroos-a 'corner'King Abdullah Sports City, Saudi Arabia-a inkhelah Real Madrid-in minute 15-naah corner hmangin goal an khung - Kroos-a corner pet chu 'direct' in goal-ah a lut!German midfielder ball pet hi corner ball kal pangngai angin lang mah se Valencia keeper Jaume Domenech chuan hnekchhuah a lo tumna lamah an lamah a hnek lut a, a mualpho. Real-in an duhtawk mai lo. Minute 39-naah Isco a inlar ve leh a, Spanish midfielder hian Luka Modric 'shot' per chu a awmin a la a, lei a thlen hmaa volley zuiin a goal chiang hle. Khel ṭha em em mai Modric-a'n a duhtawk lo - minute 65-naah defender pahnih ven kara awl awm chu hmu fuhin a pet a, goal-ah a chantir. Valencia an tlaiJeddah khawpuia inkhelah Valencia an beidawng mai bik lo. Hun pek belhah Sergio Ramos handball vangin penalty an hlawh a, referee-in VAR a rawn zet hnuah spot a kawk. Daniel Parejo chuan hun pek belh minute hnihnaah an penalty hmuh hi goal-ah a chantir a, si phurh sut zo tur erawhin an harh a tlai hret a, 3-1 in Real an chak. Real Madrid-in inkhel an thunun tluan a, Copa del Rey champion lakah an theihna an pholang. Vawi 17 zet shot an nei a, vanneih ṭum ni se goal tam zawk khung thei an ni. Isco chuan post a tauh per a, a per lehlam Luka Jovic-a pet goal ngei tur nia lang chu Demenech chuan a tira a chetsual thup nan a lo dang. Sum vang a ni eSpanish Super Cup hi khelh dan phung thlak a ni tawh a, season ṭan nana La Liga leh Copa del Rey champion ten an khelh ṭhin kha Copa del Rey finalist leh league-a a sang pahnih te khelh turin thlak a ni. Barcelona-in La Liga champion leh Copa del Rey finalist nichunga inelna hi an hmachhawn avangin league-a pahnihna Atletico Madrid leh Real ten inelna hi an hmachhawn ve phah. Catalan club manager Ernesto Valverde chuan, ""Football hi sumdawnna ang mai a ni ta a, sumdawnna chuan sum lo lut tur a zawng ṭhin. Saudi Arabia-a kan awm chhan hi sum vang vek a ni,"" tiin Spanish Super Cup kalphung thlak chu sum vang a nih thu huaisen takin a sawi. Valverde chuan, ""Tun hmaa kan khelh ṭhin dan kha ṭha maiin kei chuan ka hria a, infiamna aṭanga thlir chuan tuna kan kal dan hi a ṭhat dawn leh dawn loh ka sawi ngam lo,"" a ti - nizana inlan Barca result kan hre hman lo. |
tualchhung | Huan thlai chawm nan ruahtui khawlna (rainwater harvesting) – Lamchhip khua |
tualchhung | Mamit bawrhsap Dr Lalrozama, District Level Task Force on Covid-19 chairman chuan Mamit district-a village level task force hrang hrang a tlawh kual a, Covid-19 vei awm thulha enkawlna tura buatsaih Kawrtethawveng PHC a tlawh bawk. District khaw hrang hrangte a tlawhnaah hian khaw len dan azirin ṭanpuina Rs. 1,000, Rs. 4,000 leh Rs. 5,000-te a hlân a ni |
tualchhung | Union Human Resource Development minister Ramesh Pokriyal Nishank hoin nimin khan state hrang hranga Education minister-te'n video conference hmangin zirna chungchanga thil pawimawhte an sawiho. Mizoram aṭanga tel School Education minister Lalchhandama Ralte chuan, Samagra Shiksha hnuaia zirtirtute thla thum hlawh sorkar laipuiin a la pek lohte pe thuai turin a ngen.School Education Minister chuan, Samagra Shiksha hnuaia zirtirtute thla thum hlawh sorkar laipuiin a la pek loh chu DIET leh IASE-a thawkte tan pe thuai turin a ngen a; sorkar laipuiin zirtirtute cadre thliar hranna awm loa kaihhruaina a kalpui mek chu state-in a kalpui reng theih dawn loh thu a sawi.Lalchhandama Ralte chuan, School Education department hnuaia mamawh leh harsatnate a sawi a; December 2019-a Hindi zirtirtu 665 lâk phalna Mizoramin a hmuh tawh financial year thara chhawm nun te, zirlai 10 aia tam awmna zirna-inah Hindi zirtirtu dah a nih theih nan zirtirtu 208 dil belhna te, kum 2013-14 SSA hun laia sum la dawn kim loh te, sum awm sa hmanga naupang uniform man te, zirlaibu a thlàwna sem leh zirtirtu hlawh pek chungchangte a sawi bawk.Video conference-ah hian Minister hi School Education secretary Esther Lal Ruatkimi leh director Lalrinzuali, SCERT director Laldawngliani Chawngthu leh hotu dangte'n an ṭawiawm a ni. |
tualchhung | Covid-19 Medical Operational Team leh Indian Medical Association (IMA), Mizoram Branch chuan Mizoram ramri dep khuate tlawh turin nimin khan Team chairman Dr ZR Thiamsanga, MLA hoin Aizawl an chhuahsan.Medical Operational Team leh IMA member-te, an vaiin mi 17-te chu team pangaah an in-ṭhen a, Champhai district-a hmun ṭhenkhat, Serchhip district, Lunglei district, Siaha district leh Lawngtlai district-te an tlawh kual dawn. Covid-19 kaihhnawih thil pawimawhte an zirtir dawn a, a remchan angin an mamawhte an pe bawk ang.An tlawh turte chu Assembly constituency angin - South Tuipui, Lawngtlai East, Lunglei, Hrangturzo, East Tuipui, West Tuipui, Tuichawng, Lawngtlai West, Saiha leh Palak-te a ni. |
tualchhung | Chawlhni tukah khan Mizoramah Covid-19 natna vei enkawl lai mi 364 an awm a, chung zinga mi 272 chu Aizawl District mi an ni. Aizawl District mi hi Aizawl khawpuia mi deuh vek an ni a, khaw danga kai hriatchhuahah pawh Aizawl atanga hnathawka kal an awm.Health department hotute chuan Aizawl khawpuiah hri hi a hluar zel thu leh, Aizawl District-a hri kai enkawl laite chu Aizawl khawpuia mi ni ni tlangpui tih te an sawi a, result nghah lai leh inkhung lai, sample endik la ngai engemaw zat an awm tih an sawi bawk.Hriat theih chinah Kanan Veng chu hri kai enkawl lai tam berna an ni a, mi 26 an awm.Kar hmasa lam atang khan Kanan Vengah hian hri a hluar a, mi engemaw zat enfiah an nih hnuah mi 250 enfiah tur an la awm tih thu an task force hruaitute’n an sawi.Dam Vengah hri kai mi 22 an awm a, anni hi Chawlhni vawi hnih chu biak in an khar tawh. Enfiah tur mi 30 chuang an la awm tih thu dawn a ni a, Chawlhni tlai khan inkhung mekte chu task force-in buhfai leh thil dang an pe.Bethlehem Vengah mi 22 an awm bawk a, chhungkaw 17 an inkhung mek. An vengah hian mi 40 enfiah an la ni dawn.Aizawlah containment zone/area-a puan a la awm lo a, micro containment area-a puan pawh a la awm lo. Health department lam chuan task force, DC office leh an bialtu CMO te inbiakna leh tul an tih dante ngaihchan tur a nih thu an sawi. |
tualchhung | Mumbai Mizoram House-a cancer damlo inenkawl mek Mizo hmeichhe pakhat chu nimin khan Covid-19 a kai tih hmuh chhuah a ni. Mumbai aṭanga Vanglaini thu dawn danin, damlo hi Pathianni khan TATA Hospital, Mumbai-ah a cancer natna vanga zai tura an buatsaih laiin a khawsik chu rinhlelh thilah Covid-19 a vei nge vei lo endik a ni a, nimin khan Covid-19 a vei tih hmuh chhuah a ni. Tunah hian Mumbai-a Covid-19 damlo enkawlna dam dawi-inah enkawl mek a ni. Amah hi kumin February 8 khan Mumbai-a TATA Hospitalah inentir turin an kal a, tun thlengin an la awm ta reng a ni. Thu dawn danin, vawiin lam hian Mumbai Mizoram House-a cheng zawng zawngte chu damdawi lama thawktuten an endik vek dâwn a ni. Hetih lai hian Meghalaya-a a hmasa ber turin nimin khan Covid-19 kai hmuh chhuah thar a ni a; UNI-in a report danin amah hi medical doctor niin Mizo a ni. |
tualchhung | Vawiin April ni 17-a 26- Serchhip (ST) AC bye election neihna tura inbuatsaihna chihrang hrnag chu peihfel a ni tawh a, polling party-ten an duty-na hmun tur an thleng fel vek tawh tih District Magistrate Kumar Abhishek, IAS chuan nimina Press Briefing a niehnaah a sawi.Kumar Abhishek, IAS chuan Election Commission of India-in vote thlak hunbi a rawn tihsei angin vote hi vawiin zing dar 7:00 am atanga tlai lam dar 7:00 thleng thlak theih a nih thu te, vote thlak dar bi ruat chhunga Polling Station area-a lut hman zawng zawngte chuan vote an thlak vek theih nan ruahmanna siam a nih thute a tarlang a. Covid19 patient vote thlak duhte pawh an vote thlakna tur Polling Station-a vote thlak tur midang zawng zawng ten vote an thlak zawhah Election Commission of India duhdan angin vote thlaktir tur an ni a, Ambulance leh medical duty te nen a hranpaa vote thlak tura phurh thlen tur an ni, a ti bawk.Covid19 hripui inkai darh theihna lakah invenna, sawrkar leh Election Commission of India-in a duan te tha taka zawm a nih theih nan ruahmanna siam vek a ni a, vote thlak tura kalte chu mask/hmaikawr vuah vek tura beisei an ni a, Polling Station Area luh hmain an taksa lum zawng (temperature) endik vek an ni ang a, an kut sanitized sak niin kutkawr (plastic glove) pek an ni ang. Tin, Polling Party zawng zawngte pawh PPE kit an mamawh zat bakah thlaveng te nen ken tir vek an ni a, Covid19 laka himna dan te fimkhur taka kalpui tura hriattir leh zirtir an ni, a ti.Vote thlak niah hian vote thlakna khawl fel lo awm palha rang taka umzui nghal a nih theih nan Sector Officer pali te kianga awm reng turin EVM Engineer pali ruat an ni a, reserve Polling Party leh Reserve EVM/VVPAT te pawh fel fai tak siam vek an ni, tiin invenna lama hmalakna pawh a sawifiah a ni.He hunah hian Pu Stephen Lalrinawma, MPS, Superintendent pawhin venhimna lama hmalak tawh tlangpui sawiin vote thlak ni atana inbuatsaihna sawifiahna te a nei bawk. Police ten nitin zantin patroling an neih thute, zu man tum hnih an neih tawh thute, zu bilhlai tihchhiat an neih tawh thute, Excise te nena Joint operation an neih thute a tarlang a. Striking Force te, Quick Response Team te lek Nakas ten hna an thawh reng thute pawh a tarlang a ni.Bawrhsap hi Lalmuansanga Ralte, MCS, Addl. DEO leh C. Laltleipuii, MCS, Master Trainer, Dorothy Muansangi, MCS, Master Trainer ten an tawiawm a ni.26- Serchhip bialah hian Polling Station 29 awmin vote 19520 an zinga 9191 hi mipa niin a dang 10329 hi hmeichhia an ni a, Service vote 198 a awm bawk. Tun tum bye election-ah hian candidate paruk an awm a ni.PC-in campaign kharna hun hmangNingani khan PC party chuan Lalrinzuala Chawngthu, Campaign Committee Chairman kaihhruaiin Serchhip MJA Press Club-ah campaign kharna inkhawm an hmang.PC Party campaign kharna hmangtu, an party president Lalhmangaiha Sailo chuan Serchhip Assembly Constituency bye election lo awm turah inthlanna thianghlim leh tha a awm theih nana sorkar official, MPF, NGO leh press mite inpekna leh thawhrimna fakawm a tih thu a sawi.“Inthlanna muanawm tak hlawhtling taka hlenchhuah a nih theih nan dan leh thupek kengkawhtute hmalakna tha PC party chuan kan beisei hle a ni,” a ti.He hunah hian PC Party candidate Vanlalruata pawhin thu a sawi a, campaign hun chhung zawnga Serchhip bial mipuite’n tha taka an lo dawnsawn thinnaah te, thuthar thehdarhtute tawiawm thinnaah te lawmthu a sawi. Boruak tha tak hnuaia inthlanna nei turin Serchhip bial mipuite duhsakna a hlan a ni. |
tualchhung | Aizawl district bawrhsap chuan dan behchhanin a hnuaia veng/hmun tarlan te hi ni 18.5.2021 tlai dar 5:00 p.m atangin Containment Zone-ah a puang:Armed Veng (Section A) : (i) Armed Veng North Presbyterian Biak In Opposite Kawng thlang lamah Pu K. Chhawntluanga (H/No A-38) In tangin CP road ah kal zelin Pi Lalthansangi (H/No A-01/A) thlengin.(ii) Section A-Kawng Chhak almah Pu Darrumvunga Colony Pu C. Vanlalruata (H/No A-25/1) In atangin kawng ding lamah Pi Nundawngi (H/ no A-46/1) thlengin.Ramhlun South (Section Y): (i)Section Y – Main road, Kawng Chhak lamah Pu K Lalrinsanga (H/No-Y-112 in atanga Fambawla Step thlengin(ii)Section Y- Carmel road kawng chhak lamah Pu J Chalhlira (H/No-Y-22) In thlengin Ramhlun South Area chin zawng.(iii)Section Y- Carmel Road thlang lamah Pu Ramthianghlima (H/No-Y-106) In tangin Pu K. Hmangaihzauva (H/No-Y-74) In bakah Presbyterian Biak In kawng hnuai telin.Heng area chhungah hian Deputy Commissioner-in phalna a pekte, Medical duty, Security duty, helai hmuna duty pawimawh nei tura ruatte leh SOP for Containment Zone/Area- in phalna a pekte bak mi tumah an lutin an chhuak tur a ni lova, veng leh veng inkalpawhna kawng (main road) erawh chu ding lova tlan tlang phal a ni ang. |
tualchhung | Mizoram State Health Care Scheme hnuaiah Covid-19 natna veite’n an inenkawlna senso an bill thei a, mi 78-in hei hi an ti tawh.Mizoramah Covid-19 natna vei a sang tel an awm tawh laia mi 78 chauhin bill an buaipui chhan hi, Mizoram State Health Care Society hotute chuan, dam lote’n an ‘bill’ loh vang a nih thu an sawi a, ZMC ni lo Covid Care Centre leh hmun danga inenkawlnaah hian senso a tam lo a, dam lote hian a hnua han buaipui hah leh tur khawpah an ngai lo tihna a ni thei, an ti.Mizoram Health Care Scheme-ah hian inziahluh a ngai a, kum khat atan Rs 1000 sengin a inziahluh theih. A inziaklut lo tan chuan Covid emaw natna dang emaw pawh ni se he Scheme atangin a ‘bill’ theih loh. Chuvangin Covid-19 natna veiah pawh hian inziaklut lo a awm theih tho tih thu dawn a ni.Natna dangah pawh inenkawl dawna inziaklut chawp an awm thin a, mahse tuna Covid-19 natna vei, inenkawlna senso ‘bill’ tura buaipui mi 78-te hi chu inziaklut chawp ni lovin, lo inziaklut sa vek an nih thu Society hotute chuan an sawi.Covid-19 natna vei, inenkawlna senso ‘bill’ tawhte hi ZMC-a enkawl mi 63, District Hospital, Serchhip-a enkawl mi 12 leh state pawna inenkawlte an ni.Mizoram State Health Care Scheme hi 2019 October ni 1-a tan a ni a, a duh apiang a inziahluh theih. Inziaklut hi an tam thin lo a, Assembly House-ah pawh sorkar hruaitute’n mipui hi inziaklut sup sup se an duh thu an lo sawi tawh thin.Mizoram State Health Care Society hotute chuan tun hnai engemaw lai atang khan inziaklut hi an pung tih an sawi a, tunah chuan mi 112427 an tling tawh tih an sawi.Health Care Scheme-a inziaklutte hian dam loh vanga an inenkawlna man cheng nuai 2 thlengin an bill thei a ni. |
tualchhung | Cheng 10 thir dawn duh loh awm nia sawi chungchangah bank hotute chuan sawrkarin hman tura a siam a nih anin dawn leh hman a hlauhawm lo tih an sawi.Lawngtlai District Consultative Committee (DCC), District Level Review Committee (DLRC) leh District Level Security Committee (DLSC) chu an chairman, district bawrhsap Dr Andrew H. Vanlaldika hoin Ningani khan an thukhawm. Pawisa thir, a bikin Rs.10 thir hman a harsat chungchang leh dawrkaiten an dawn duh loh thin chungchanga harsatna awm sutkian dan tur sawiho a ni. Rs 10 thir chu sawrkarin hman theih tura a siam chhuah a nih avangin dawn leh hman a hlauhawm loh thu sawi niin, bank lamin pawisa thir an dawng duh lo thin nia sawi chu thil hriatchian loh vang a ni a, tum khata dawn theih zat bithliah awmin an dawn reng thu bank lam hotute chuan an sawi.Mi harsa zawkte leh kut hna thawktute hnena a tam thei ang ber sum puktir (loan pek) a, chumi hmanga an dinhmun chawikan chu DCC-in a tum ber a nih thu sawi niin, agriculture kaihhnawih loan pek chhuah a tam zawk theih nan line department leh bank lamten tan la chho zel se, tih a ni. PMAY pek dan leh self help group-te hnena sum pek chhuah chungchangah bank lam chuan an ti tha thawkhat hle tih tar lan a ni bawk.He hunah hian 2020 July – December thla (2nd & 3rd quarters 2020-21) chhunga Lawngtlai district-a bank hrang hrangte hnathawh thlirlet niin, hmachhawp an neih leh hmalak zui dan tur te sawi a ni a. Bank leh mipui sum vawnhimna lamte, pawisa lengvel (currency management & remittance) chungchang, khua leh tuite hamthatna atana sawrkar laipui ruahmanna hrang hrang – PMAY (Housing for All), hmeichhe self help group, loan chi hrang hrang leh social security scheme lama bank hmalak dan te sawi a ni.Bawrhsap chuan bank lam chu an sum dawn leh pek chhuah danah District mipuite tana rawngbawlna rilru pu-a thawk turin a chah a. District chhunga kut hna thawktute leh sumdawnna lama tui mite’n awlsam zawka bul tanna tur sum an puk theih nan bank leh line department te’n nasa zawka tan lakpui a pawimawh a ni, a ti.He hunah hian NABARD Mizoram Regional Office, Aizawl-in a buatsaih Lawngtlai district chhunga kum 2021-22 chhunga agriculture kaihhnawih leh bank behchhana hma lak theihna tur ruahmanna ‘Potential Linked Credit Plan 2021-22’ chu bawrhsap hian a tlangzarh nghal a ni. |
tualchhung | Higher and Technical Department Director Nazuk Kumar, IAS chu Mizo Students’ Union (MSU) Gen Hqrs hruaitute chuan office kai tawh rih lo tura ngenin nimin khan a office-ah an kalchilh.MSU chuan Higher and Technical Department Director atana hnamdang dah chu entrance exam leh thildangah tunhma lama buaina kan lo tawh thin ngaihtuahin tha a ti lova. Sawrkar hnenah Mizo officer dah tura ngenna thlen a nih tawh hnuin nimin khan Director Pi Nazuk Kumar, IAS chu Mizo zirlai leh khawtlang dinhmun hrethiama H&TE Director-ah Mizo ngei dah a nih theih nan office kai tawh rih lo turin an ngen a ni.MSU chuan Technical leh Medical bakah H&TE hnuaia entrance exam hrang hrang buatsaih thinah buaina a chhuah fo avangin Department enkawl tur hian Mizo officer ngei awm a tul a ti a, vawiin March ni 9, 2021 atang hian MSU chuan Director pisa kai tur hi a dang nghal dawn a ni. |
tualchhung | Thawhtanni zinga sample endikna result tihchhuahah Mizoramah Covid-19 kai 73 hmuh thar an awm a, an zinga 43 chu an taksaah he hri hnathawh hi a lang tawh a ni.May 9-ah ZMC RT-PCR laboratory-ah sample endik a awm lo a, district hrang hranga TrueNAT laboratory leh Rapid Antigen Test hmanga sample 904 endikah Covid kai hmuhchhuah 73 an awm a, za zelah 8.10 a tling pha a ni. Hri kai hmuh 73 zinga 43 hian symptom an nei tawh a, May 8-a hri kai hmuhchhuah 159-ah khan symptom nei 48 an awm tawh bawk.May 9-a sample endiknaah hian hri kai hmuh 73 zinga 65 hi tualchhunga inkaidarhna atanga kai an ni a, 21 phei hi chu hri an kai na awm hriat theih a ni lo. State dang atanga rawn lut, an inkhung hran hnua endikna atanga Covid kai hmuhchhuah 7 an awm a, an zingah hian West Bengal election duty-a kal, an haw hnua inkhung hrang mekah hri kai hmuhchhuah 3 an la tel a ni. Vairengte Screening Point-a hmuhchhuah pakhat a awm bawk.Hri kai hmuhchhuah thar zingah hian chhungkuaa kai pawh an awm belh zel a, Thawhtannia result chhuakah hian chhungkuaa hri an kai tih hmuhchhuah pahnih an awm. Health care worker, hri a kaina hriat nghal loh pakhat a awm bawk.May 10 tlai dar 8.00 thlenga chhinchhiah danin, Mizoramah Covid kai leh kai loh endika sample lak 329805 an awm tawh a, heng zinga 7623 (2.31%) chuan hri an kai tih hmuhchhuah niin, heng zinga 5920 chuan damin enkawlna hmun an chhuahsan tawh a, May 10 bikah enkawl dam mi 165-in enkawlna hmun an chhuahsan. Enkawl mek 1681 enkawl mek an awm a, he hri kaihhnawiha thi 22 (0.29%) an awm a ni. |
tualchhung | Aizawl, May 13 :Mizoramah Covid-19 hrileng a hluar mek zel a, hri kai hriatchhuah zat a pun bakah enkawl mek zat pawh a pung. Hman ni lawkah Mizoramin hri kai hriatchhuah tam ber ni leh hri vei enkawl tam ber ni a tawng a, rei lo te-ah chutiang hun chu Mizoramin a tawng leh ta.May ni 12 tuk khan information department-in hri kai hriatchhuah thar mi 240 an awm thu an puang a, a hmain hriatchhuah thar chutiang zat a la awm ngai lo.Mi 240-te hi May ni 11-a en an ni a, May ni 11 chu Mizorama hri kai hriatchhuah thar an tam ber ni a ni ta a ni. A hma chuan May ni 4 kha hriatchhuah thar an tam ber ni a ni a, khami ni-a hriatchhuah zat chu 238 a ni. Tun hnaiah inhnaih te tein hriatchhuah tam ber ni hi vawi thum a thleng; April ni 28 khan mi 228 hriatchhuah a ni a, chu chu an tam ber ni a ni. May ni 4-in a khum nghal a, May ni 11-in a khum leh nghal a ni.May ni 11-a endikte hi 3871 an ni a, an zinga 6.20%-in hri an kai tih hriatchhuah a ni.Hriatchhuah thar zinga mi 131 chu ZMC laboratory-a hriatchhuah an ni a, an zingah hian Assam Rifles 44, mipa 43 leh hmeichhia pakhat an tel. TrueNAT hmanga hriatchhuah pakua an awm a, Rapid Antigen Test hmanga hriatchhuah hi 100 an awm bawk.Hri vei enkawl lai an tam ber ni pawh tun hnaiah a thleng mawlh mawlh a, May ni 12 tuk khan mi 2010 enkawl niin, kha kha enkawl lai an tam ber lai a ni.April ni 25 khan mi 712 enkawl an ni a, chu chu enkawl lai an tam ber tum a ni. A tukah a aia tam enkawl an ni a, a tuk lehah pawh, ni tinin enkawl lai an tam ber ni a thleng chho mawlh mawlh. April ni 25 atanga May ni 9 thleng khan a zawn zatin enkawl lai an tam ber ni a thleng ziah. May ni 10-ah May ni 9-a enkawl zat aiin enkawl an tlem ta a, ni 12-ah enkawl lai an tam ber lai a thleng leh ta a ni. Tun hnai ni 18-ah ni 16 chu Mizoramah hri vei enkawl an tam ber ni a ni ziah.Hri kai hriatchhuah tam ber ni leh enkawl tam ber ni a thlen mawlh mawlh bakah May thla hi hri kai hriatchhuah tam ber thla a ni der tawh bawk. May ni 1 atanga ni 10 thlenga hriatchhuah kha, thla dang thla tluana hriatchhuah zat aiin a tam tawh. |
tualchhung | Mizoram Gorkha Youth Association (MGYA) chuan December 14, Inrinni khan Aizawla Maubawk primary school kawtah khawmpui an hmang a, minister of state Robert Romawia Royte-in a hman pui.Robert Romawia chuan Gorkha-te huaisenna leh rinawmna chu khawvel hriattham a nih thu sawiin, Mizoramah pawh hnam dang leh Mizote chungah harsatna an siam ve ngai lo. Mizoramah hian hnam tlem zawkte kut tuarin Mizo pawisawi lo tam takin nunna hlu tak an chan tawh,"" a ti a, ""Mizote leh Gorkha-te chuan pawisawi lo nunna kan la ve ngai lo,"" a ti.Gorkha ṭhalaite chu sorkar buatsaih program liana an hnam lam an entir dan tur a ngaihtuahpui tur thu sawiin Sports Minister chuan, ""Sports lama Gorkha ṭhalaite hmasawnna tur pawh sorkarin a ngaihtuah dawn,"" a ti. MGYA khawmpui hi an president Anup Chhetri-in kaihruaiin, intihhlimna hunte an hmang a ni. |
tualchhung | Chakma Autonomous District Council Budget Session kar kalta Zirtawpna neih chuan kum 2021-2022 chhunga Council sum hman tur budget cheng 13483.12 a pawm a, Supplementary Demand for Grants 2020-2021 leh Reappropriation of Local Receipt Fund 2020-2021 an pass bawk.Budget session-ah hian House leader leh chief executive member ni bawk Durjya Dhan Chakma chuan budget tharah mi rethei dawmkanna tur telh a nih thu a sawi a. Chhungkaw 666 ran vulhna tur te telh a ni tih a sawi bawk.CADC Budget Session hi April 16 khan tiamchin awm loa tihtawp a ni. |
tualchhung | May ni 4 thlenga Covid-19 dona tura CM Relief Fund-a sum awm mek chu Rs.1,33,34,984 a ni.Covid-19 leng avanga Mizoramin harsatna a tawhte a theih ang anga sutkian a nih theih nan Chief Minister’s Relief Fund for Covid-19 ah Mizoram Rural Bank chuan cheng nuai 10 an chhunglut a; United Pentecostal Church – NEI chuan cheng nuai 8 an chhunglut. Heng sum thawhte hi addl. chief secretary JC Ramthanga’n chief minister aiawhin a dawng a ni. Mizoram chief secretary Lalnunmawia Chuaungo chuan Rs.25,000 a chhunglut bawk. |
tualchhung | India Independence 75-na lawmna bultanna ‘Azadi Ka Amrit Mahotsav’ India@75 chu Ningani khan Aizawlah chief minister Zoramthanga hoa hman a ni.Chief minister chuan zalenna chang tura India ramin a hun paltlang tawh zawng zawng thlirlet chuan harsatna tam tak awm mah se, Mahatma Gandhi bul tan nan ralthuam leh tharum thawhna tel loin ‘non-violence’ hmanga zalenna a sual chu kan vanneihna a ni tih a sawi. “Ram danpui ropui tak, zirchian tham siamin, khawvela democracy ram lian ber kan ni ta zel a. Tunah hian economy lamah a ni emaw sipai leh ralthuam lama chakna lamah a ni emaw ramdang mite zirchian leh entawn kan ni chho ta zel a; he ram khua leh tui kan nih ang hian state tin amite, hnamtin, tawng hrang hrang hmangte hi midangte zirchian tur awm ang renga kan ngaihtuahna kan siam a, hmasawn zel kan tum a pawimawh a ni,” a ti.He hun General Administration Department buatsaihah hian Department of Information & Public Relations buatsaih documentary ‘India’s 75 years of Independence- India@75’ thlirho a ni.Azadi Ka Amrut Mahotsav hi India-in zalenna a hmuh champha kum 75-na chhinchhiahna turin a lawmna hrang hrang buatsaih chhohna tur a ni a, kar 75 chhung – August 15, 2022 thleng a awh dawn a ni.Epaper Subscribe Now |
tualchhung | Mizoram University Teachers’ Association (MIZUTA), Mizoram University Non-Teaching Employees’ Association (MUNTSA) leh Mizoram University Students’ Council (MZUSC)-te chuan January 5, 2020-a Jawaharlal Nehru University (JNU), Delhi-a zirlaite leh zirtirtute misual rualin an khawih duh lohna MZU Park-ah nimin khan an lantir.Lunglawi lohna lantirna huna thusawitu Prof. Margaret Ch Zama chuan, MZU chu JNU lamah an ṭan tlat thu sawiin, ""He thil thleng ṭha lo tak hi kan do a, JNU-in an dikna leh zalenna leh thil dik lo tak an beih zelna tur chu kan thláwp zel dawn. Zirna-in reng reng hi hlauthâwng leh hrehawm ti reng chungin a ṭhang lian thei lo a, thil rapthlak tak thleng vang hian khawi zirna-in mah hi an ṭhang lian dawn lo,"" a ti.Prof. Margaret Ch Zama chuan, JNU zirlai leh zirtirtute chungah thil hlauhawm leh ralmuan lohna lian tak a awm tih sawiin, ""Hetiang thil kan ram India-a thleng hi ṭha kan ti lo a, kan auchhuahpui a ni. Zirna rún sang zawkah hetiang thil ṭha lo tak a thleng hi kan zavai hian min hmer tel vek a, nang leh kei hian mawhphurhna sang tak kan nei a ni,"" a ti a, JNU chu an thlàwp zel tur thu a sawi.Punkhawmnaa telte thuchhuak•JNU, Delhi-a zirlaite leh zirtirtute chunga tharum thawhna kan dem hle.•Thil sual titute man chhuaha dan anga hrem ngei an nih kan phût.•Zirna-in hrang hrangah boruak rálmuang tak kengkawh turin thuneitute kan phût.•University leh zirna-in hrang hrangte hi tharum thawhna hmun leh buaina siamna hmun atan hmang lo turin kan inngen a ni. |
tualchhung | National Panchayati Raj Day pualin sawrkar laipui chuan Panchayat/ Village Council te hnenah lawmman a sem a ni.Sawrkar laipui ruahmanna hmasaah chuan National Panchayati Raj Day progamme hi Delhi-a hman tum a ni a. Covid-19 hrileng vangin he ruahmanna hi thulhin, ‘biakhmuhtheihna’ hmanga hman a ni ta zawk a. Prime minister Narendra Modi chuan thu sawiin award dawngtute hnenah lawmman a sem a ni.Mizoramah pawh Local Administration Department hmalaknain National Panchayati Raj Day programme hi Inrinni khan chhim a ni a. Mizoram atangin National Panchayat Award dawng VC pali an awm. Aizawl district-ah Maubuang VC, an lawmman dawn hi Deen Dayal Upadhyay Panchayat Sashaktikaran Puraskar (DDUPSP) hnuaia sanitation theme-ah a ni a, cheng nuai 5 leh certificate a kengtel. Lunglei district-ah Mualthuam ‘N’ VC, Nanaji Deshmukh Rashtriya Gaurav Gram Sabha Puraskar a ni a, hei hi khawtlang hmasawnna hna thawh kawnga Gram Sabha (vantlang rorel inkhawm) hman tangkai lawmman a ni a, nuai 10 leh certificate a kengtel. Kolasib district-ah Kolasib Venglai VC a ni a, an lawmman dawn hi Gram Panchayat Development Plan Award a ni a, hei hi khaw hmasawnna tura ruahmanna siamtha leh thawkthate tana lawmman a ni, nuai 5 leh certificate a ni. Aizawl district Sawleng VC, an lawmman dawn hi ‘Child-Friendly Gram Panchayat Award’ a ni a, naupang hriselna leh hmasawnna kawnga thawk thate tana lawmman a ni a, nuai 5 leh certificatea kengtel a ni.Lawmmante hi Prime minister-in a dawngtu tur VC-te bank account theuhah direct-in PFMS (Public Financial Management System) kaltlangin dahluh a ni. Lawmman dawng tur tehfung atan kum 2019-2020 chhunga VC-te hmalakna hman a ni.National Panchayati Raj Day programme online hmanga hmannaah hian Prime minister chuan SVAMITVA (Survey of Villages And Mapping with Improvised Technology in Village Areas) scheme a hawng tel bawk.LAD secretary Vanlalngaihsaka chuan National Panchayat Award dawngtu VC palite hnenah lawmpuina certificate a hlan a ni. |
tualchhung | Aizawl Municipal Corporation (AMC) chuan kum 2018-19 chhungin Property Tax aṭangin cheng nuai 286 an hmu. Property tax hi October 2016 aṭangin khawn ṭan a ni a, Aizawl khawpuia local council 83 chhungah khawn tura tih a ni.AMC-a system administrator K Vanlalruata chuan, Property Tax chu mipuiin an pek ṭhat thu sawiin, ""A tirah khan mipuiin an hrethiam lo deuh a, kan buai thei khawp mai. Mahse, tunah chuan buaina em em kan nei tawh lo a, complaint sawi tham a awm lo,"" a ti.K Vanlalruata sawi danin, kum 2019-20 sorkar kum kal lai mekah Aizawla local council 77-te'n AMC-ah Property Tax Rs. 2,76,97,460 an chhûng lut tawh a, local council parukin an la chhung lut lo. Property Tax chu chhûn luh kim a nih chuan kum 2018-19 chhunga an hmuh zat an khûm an inring.Property Tax hi mimal leh sorkar in (building)-ah a hlutna chhûtin (unit area value system) khawn a ni a, sorkar laipui building-ah chuan khawn a ni lo.K Vanlalruata chuan, thawktu an indaih loh thu sawiin, ""Tunah hian officer pakhat leh LDC pakhat thawk pangngai kan awm a, a bak chu casual worker (daily) an ni,"" a ti a; ni khatah in sak thar 20-30 vel chauh an teh hman ṭhin thu a sawi. Property Tax hmuh danKumHmuh zat2015-16Rs. 1,14,18,1702016-17Rs. 2,20,02,5162017-18Rs. 2,75,52,7992018-19Rs. 2,86,00,0002019-20Rs. 2,76,97,460(La hmu kim lo) |
tualchhung | Nimin khan Lawngtlai DC conference hall-ah district bawrhsap Shashanka Ala hoin Chakma Autonomous District Council (CADC) chhunga village council inthlanna tur leh Lai Autonomous District Council (LADC) hnuaia Council Veng V/C seat khat hnawh khahna tur by-election neih tura returning officer 116-te tan training buatsaih a ni.Shahshanka Ala chuan, tluang taka inthlan a nih theih nan theihtawp chhuah turin RO-te chu a fuih a, tawnhriat tam tak an neih karah, hriat thiam loh an neih chuan Election thuneitute zâwt zel turin a chah.CADC huam chhungah hian village council 88 awmin, V/C seat 516 a awm a, chung zinga 88 chu hmeichhe tana hauh a ni. Election department lamin an chhinchhiah danin, CADC-ah in ding lai 15,174 a awm. |
tualchhung | PC party chuan inkharkhip laia thil man to chungchanga hmala turin sorkar an phut a, vegetable supply chain peihfel tul an tih thu an sawi.“Tunhnaiah lockdown avanga chawhmeh man a san chhoh zel chungchangah, ni tin eichawp zawnga sumdawngten sorkar atanga vaukhanna ( warning) an dawng chiam mai hi PC party chuan awm lo kan ti hle a. Vegetable supply chain ruahmanna neih ziktluak theih loh avanga mipuite laka hmaiphih nana eichawp zawngte chunga tuan mai lo hian, a taka hmalakna kalpui zawk turin PC party chuan Mizoram sorkar kan phut,” tiin thu an chhuah.“Hetianga lockdown avanga thil man sang chho zel sutkian nana nikum 2020 lockdown hnu lawk atanga agriculture minister Pu C Lalrinsanga’n vegetable supply chain ruahmanna peih fel tep a nih tawh thu, vawiin thlenga a khat mawi tawka a sawi thin hi, mipuiin a taka a hlawhtlinna hmel hmuh kan thlahlel tawh hle a. Zoram hian ‘ thu’ tisaa chantir thei agriculture minister kan mamawh tawh tak zet a ni,” an ti bawk. |
tualchhung | Lok Sabha MP C Lalrosanga chuan nimin khan Zokhawsanga Assam Rifles awmna hmun siam mek a tlawh a, Aizawl khawpui aṭanga an insawn chhuah theih loh chhante a enfiah. MP hian hna thawktute hnathawh chu lungawithlak tâwk lo-ah a ngai.Assam Rifles hotute chuan, an la insawn loh chhan chu quarters sak zawh loh leh sak zawh tawh pawh luah ngam loha chhia tam tak a awm vang a nih thu leh, an ram chhung hmun 15-ah mimalin ram an chuhpui thu an lo hrilh.AR sipai hotute chuan, tun dinhmunah office building bik chu 90% sak zawh tawh a nih thu leh sipaite chenna tur quarters chu 60% sak zawh a nih thu an sawi a, ""April 2020-ah zawh fel theih a nih a rinawm a, in sak zawh tawh zingah ṭha lo a tam avangin sak ṭhat ṭul a awm nual dawn a ni,"" an ti.C Lalrosanga hian AR quarters tur sak mekte chu a hmunah a tlawh a, quarters satu Engineering Projects India Limited (EPIL) hnathawh dan chu lungawithlak loha a ngaih thu a sawi.AR hotute sawi danin, Zokhawsanga AR hmunah hian type-II quarters block 19 sak tur-ah 16 sak zawh tawh a ni a, block thum sak mek a ni. EPIL-in in an sakte chu a tira ruahman dan (design) nen a inmil loh thu leh sak zawh tawh sa an hnena hlan an tum pawh an lâ ngam rih lo. In ṭhenkhat chu a beam awm tura ruahman ni mah se, beam awm lo a awm nual a; block tinah chenna in 16 awm tur a nih laiin, block ṭhenkhatah chuan a kim lo. Officer quarters tur sak pawh a ṭha lo hlawm hle a ni.EPIL-in sipai ram chhunga inkalpawhna kawng (internal road) an siam pawh MP C Lalrosanga chuan a en nghal a; September 2019-a kawng siam zawh tawhte chu a chhe leh tawh hle. Hei vang hian AR hotute chuan Ministry of Home Affairs (MHA) lamah EPIL hnathawh dana an lungawi loh thu an thlen tawh.Lok Sabha MP chuan, Mizoram sorkar leh mipuite'n AR-te an hmun thara an insawn thuai an duh thu leh Union Home minister Amit Shah hnenah pawh amah ngeiin an harsatnate a thlensak tur thu a sawi. |
tualchhung | Health minister Dr R Lalthangliana chuan Mizoram Health Care Scheme hi mipuiin an chhawr tangkai theih nana tanlakpui atan MLA-te a sawm a, mahni bial theuhvah mipui an inziahluh tam theih nana tanla turin a sawm.Nilaini khan a demand sawihona hunah a hmawrbawkin minister chuan health care scheme chungchang hi a sawi a, member hi nuai chuang an awm tawh thu sawiin, la inziaklut lote an inziahluha mipuiin an chhawr tangkai theih nana an bial theuhva tanla turin house member-te a sawm a ni.MNF sorkar hmasa khan health care scheme hi a lo duan tawh thu leh, chief minister-in kutchhuak a nih thu, Asian Development Bank te dawra theihtawp an chhuah thu te a sawi a, tuna an sorkar lehin an ngaih pawimawh leh nghal thu sawiin, 2019 October ni 1-ah an tan thu a sawi.A inziaklutte’n an chhawr thu a sawi a, chutih rual chuan la inziaklut lo an la tam thu sawiin, “Tam tak chuan an dam loh chauhin an hrechhuak a,” tiin, an bial mipuite an inziahluh theih nana tanla turin member-te a sawm a ni.Thorang bialtu Zodingtluanga RT-PCR khawl pek chungchanga member-te thusawi pawh a sawifiah a, Lungleiah he khawl dahna tur hi a awm loh avanga a dahna tur ngaihtuah a ngaih thu sawiin, a hranpaa in sak a ngaih thu leh MLA Lawmawma Tochhawng te’n a hmun tur an ngaihtuah thu te minister chuan a sawi.“Kan nei thei tepah kan ngai… A tihna tur pawh kan hual fel tawh,” a ti a, “Mahse, sak a la ngai dawn… Kan neih theih hun a awm ngei ang,” Dr Thangtea chuan a ti. |
tualchhung | January 26, Pathianni zinga Lammuala Republic Day lawmnaah Governor PS Sreedharan Pillai-a'n Congress party kaihhruai Mizoram sorkarin economic development lama hna an thawh ṭhat-zia chiang takin a sawi chhuak tih, Mizoram Pradesh Congress Committee (MPCC) chuan an tarlang.MPCC chuan, kumin Republic Day hmannaah Governor-in, 'Kum 2012-2018 chhung khan Mizoram hmasawnna chu chawhrualin 12.75% a ni a, hetiang taka kal tluan hi kan la nei ngai lo... Hetiang zela kan kal a nih chuan, kum 10 chhungin retheihna ûm boin, state intodelh leh sum lak luh inrualkhai tak kan la ni mai ang tih ka ring nghet tlat a ni,' tiin a sawi tih an tarlang a; ""He hmasawnna nasa tak thleng hi MNF sorkar hian a chhawm nun zel kan duh a, chutiang tur chuan hei hi chonaah ngai se kan duh,"" an ti.Congress party kaihhruai sorkar liam taah tihsual leh rah pelh eng emaw zat a awm chungin hmasawnnaah leh sorkar sum leh pai enkawlna kawngah chuan theihtawp chhuah a ni ṭhin tih sawiin MPCC chuan, ""Sum leh pai awmze nei taka a enkawl avangin state GDP aṭanga chhûta leiba punna pawh Congress sorkar laiin nasa takin a tlahniam a, hmasawnna dinhmun tehna hrang hrangah pawh Mizoram dinhmun a ṭha hle a ni,"" an ti a; Mizoram chu chàwmhlàwma awm ringawt lo a, thawh chhuah nei state-a siam tum a nih avangin sum lak luhna tur an dap nasat thu an tarlang.Governor-in a sawi angin, Congress sorkar lai, kum 2012-2018 chhunga Mizoram hmasawnna chawhruala 12.75% a tling chu Mizoramin a la tawn ngai loh a ni tih sawiin, MPCC chuan, ""India ram pum hmasawnna ai pawhin a sang zawk hial a ni. India ramin economy tlakhniamna nasa tak a tawn lai a nih avangin sorkar sum an hman danah MNF sorkar a inenfiah a, a insiamṭhat hle a ngai niin kan hria,"" an ti bawk. |
tualchhung | District Rural Development Agency (DRDA) Champhai buatsaihin tuihna humhalh leh tui tlante a lo thianghlim zawkna tur atana hmalakna – Jal Shakti Abhiyan ‘Catch The Rain’ campaign kaltlang rally thawhkhatna chu Tuipuihnar-ah district bawrhsap, District Water and Sanitation Committee chairman Maria CT Zuali hoa neih a ni.Bawrhsap chuan Mizoramin tun thlenga ruahtui tla kan la dawng thin chu vanneihthlak hlea a hriat thu sawiin, “Phairamte aiin ruahtui tla kan dawn danah vannei zawk angin lang rih mah ila, tuihna leh ramngaw humhalh kawngah tan kan lak loh chuan nakin lawkah ruahtui dawn tur pawh kan la nei lo thei a ni,” a ti. Rual u deuh ten Champhai tui tlan ber Tuipui tuihna that thin thu an sawi chu hmuh theiha a kiam chak hle thu sawiin, sawrkar laipui duan – tuihna humhalh kawnga hmalakna ‘Catch the Rain’ rally khuhhawnna chu Tuipui tui kiam chak zia hre tura a hnara kalchilha buatsaih a ni tih a sawi.Rally khuhhawnna inkhawm hman zawh hian Tuipui hnar dung tluan kea zawhin, tuihna humhalh kawnga hmalak ngai hrang hrangte enfiah a ni a. Tui dahkhawl theih dan tur te, hnâwl dang tur check dam siam dan tur leh bawlhhlawh paihna tur niloa paih thin avanga luikawr bawlhhlawh chak ziate leh mipuite inzir thar tul ziate a hmunah kala enfiah a ni.Bawrhsap hian Tuipuihnar Khankawn-Zotlang inkara leivung paih avanga harsatna awm thei leh Tuipui kama awm ran talhna in sakte a hmunah kalin official leh khawtlang hruaitute nen an enfiah bawk. |
tualchhung | Mizoram Peoples' Conference (MPC) party president Lalhmangaiha Sailo chuan, BJP kaihhruai sorkar laipuiin an duh hun hunah Mizoram chu union territory (UT)-ah an dah theih thu a sawi a; BJP-in tunah Muslim an bei mek a, a dawt leha an hmabak lian ber chu Kristiante an nih thu a sawi bawk.Nimina MPC pisaa MPC office bearer-te ṭhutkhawmnaah thu sawiin Lalhmangaiha Sailo chuan, India rama BJP leh an sangawi zawnpuite sûkthlêk enin, Mizoram tan a ngaihṭhat thlak loh tulh tulh tih a sawi a, ""BJP sorkar hian an duh hun hunah UT ang lek pawhin Mizoram hi min paihthla leh thei. Hei hi thil awm thei a nih chhan chu, Chakma ho hian UT nih ve an tum vang a ni,"" a ti.Lalhmangaiha Sailo chuan, NPR (National Population Register) leh NRC (National Register of Citizenship) hman a, chhiarpui neih zui tur chuan buaina a belhchhah tulh tulh nia sawiin, ""Mizoram min huam ve lo tih avangin kan him chuang lo. Muslim dawtah chuan Kristiante hi an 'hit list' no. 2 kan ni,"" a ti a; Mizoram chu intodelh tawh ni se chuan, sorkar laipuiin a hrêk vak vak theih dawn loh avangin sorkar laipui hlauhna tur a awm loh thu a sawi.MPC President chuan, ""Mizote kan retheiin kan tlem si a, kan zuamawm bawk nen, Mizote hian kan dinhmun hi hriain, kan invèn ve dan turah ngaihtuahna sénga kan zir chian a ṭul tak zet a ni,"" tiin, BJP-in Hindu lal ram din an tumna laka Mizoram venhim dan tur ngaihtuah a ṭul thu a sawi a; Mizoram intodelhna leh dinchhuahna tura MPC party policy leh programme-te tihhlawhtlin a nih theih nan Mizoram mipuite thawhpuiah a sáwm a ni. |
tualchhung | Khawzawl district bawrhsap Zothanmawia chuan an district huamchhunga khuate tlawhin khawtlang hruaitute a kawm.Bawrhsap hian Khawzawl district chhunga Vankal, Puilo, Chhawrtui leh Vanchengpui khuate a tlawh a. Village Council member-ten tawiawmin khawtlang mamawh hrang hrang leh hmalak dan turte sawi ho a ni.District chhung khaw hrang hrang a tlawhnaah hian VC-te nen khawchhung leh a chhehvela hmun pawimawh thenkhat – school, solid waste management centre, hall, Vankal Solar Park leh hmun dangte an tlawh a. Hetianga an khua ngeia kalchilha an mamawh leh harsatnate enfiaha bawrhsap-in a tlawhchhuak chu lawmawm an tih thu khawtlang hruaitute hian an sawi a ni. |
tualchhung | January 26, Pathianni zinga Lammuala Republic Day lawmnaah Governor PS Sreedharan Pillai-a'n Congress party kaihhruai Mizoram sorkarin economic development lama hna an thawh ṭhat-zia chiang takin a sawi chhuak tih, Mizoram Pradesh Congress Committee (MPCC) chuan an tarlang.MPCC chuan, kumin Republic Day hmannaah Governor-in, 'Kum 2012-2018 chhung khan Mizoram hmasawnna chu chawhrualin 12.75% a ni a, hetiang taka kal tluan hi kan la nei ngai lo... Hetiang zela kan kal a nih chuan, kum 10 chhungin retheihna ûm boin, state intodelh leh sum lak luh inrualkhai tak kan la ni mai ang tih ka ring nghet tlat a ni,' tiin a sawi tih an tarlang a; ""He hmasawnna nasa tak thleng hi MNF sorkar hian a chhawm nun zel kan duh a, chutiang tur chuan hei hi chonaah ngai se kan duh,"" an ti.Congress party kaihhruai sorkar liam taah tihsual leh rah pelh eng emaw zat a awm chungin hmasawnnaah leh sorkar sum leh pai enkawlna kawngah chuan theihtawp chhuah a ni ṭhin tih sawiin MPCC chuan, ""Sum leh pai awmze nei taka a enkawl avangin state GDP aṭanga chhûta leiba punna pawh Congress sorkar laiin nasa takin a tlahniam a, hmasawnna dinhmun tehna hrang hrangah pawh Mizoram dinhmun a ṭha hle a ni,"" an ti a; Mizoram chu chàwmhlàwma awm ringawt lo a, thawh chhuah nei state-a siam tum a nih avangin sum lak luhna tur an dap nasat thu an tarlang.Governor-in a sawi angin, Congress sorkar lai, kum 2012-2018 chhunga Mizoram hmasawnna chawhruala 12.75% a tling chu Mizoramin a la tawn ngai loh a ni tih sawiin, MPCC chuan, ""India ram pum hmasawnna ai pawhin a sang zawk hial a ni. India ramin economy tlakhniamna nasa tak a tawn lai a nih avangin sorkar sum an hman danah MNF sorkar a inenfiah a, a insiamṭhat hle a ngai niin kan hria,"" an ti bawk. |
tualchhung | Bûkpui khua chuan an khaw mipuiin an thlai thar chi hrang hrang an thawh khawmte chu nimin khan Ramhlun North khawtlang tan a thlàwnin an pe. Ramhlun North Local Task Force hian thawhlawm Rs. 12,20,000 vel an dawng tawh a, an venga chhungkaw eng emaw zat hnenah ṭanpuina sum leh ei-in tur ṭhahnem tak an sem tawh a ni. |
tualchhung | Covid-19 vanga class kal thei lo Mizoram college zirlaite’n class an kal tan a, a then phei chu admission an tih hnua college an vawi khat kalna te a ni.Nikum March thla tawp atangin hrileng vangin zirna inte khar a ni a, pawl 12 chung lam, zirna in sangte hi June-a session tan thin ni mah se nikum khan a hunah an tan thei lo. Tlaikhawhnu-ah admission te tiin 2020-21 session an tan a, online hmangtein an inzirtir ta a ni.2020-21 session hi a tawp tep tawh a, kum dang ang chu ni se May thlaa exam zo fel tur an ni.Session tawp dawnah class an kal tan a, three year degree course pekna college-ah chuan 2nd semester, 4th semester leh 6th semester te chu zirlai awm mek an ni.Mizoram sorkar thu angin March ni 1-ah class kal tan tur a ni a, college hrang hrang tih dan a inang lo; college thenkhatah chuan 6th semester chauh an kal rih a, college thenkhatah chuan pawl dang pawh an kal. College zirlai neih zat leh an hmunhma azirin tih dan a inang thei lo tih thu dawn a ni.Higher & technical education department lam chuan Mizoram pumah college leh a tlukpui zirna inte an inhawng kim nia an hriat thu an sawi a, hri laka invenna tur dan pawh an zawm tha tih an sawi.Department hotute chuan Mizoramah March ni 1-a inhawng tan thei tur college hi 40 vel a awm thu an sawi a, college pangngai 27 leh zirna in dang 10 chuang a awm thu leh an inhawng vek tih te an sawi.Chutih rualin college thenkhatah chuan an zirlai tam zawk te’n class an kal thei rih lo a, a tam zawk chu khaw dang mi an nih avangin, March ni 1 leh ni 2-a class la kal ve thei lo zirlai engemaw zat an awm thu an sawi.Kum dang ang chu ni se May thlaa exam zo tur an ni a, mahse hun a chep avangin session thar (2021-22) ei hek a ni dawn.Tuna 2nd semester zirlaite hi admission tih hnua class kal ta lo, online exam hmachhawnte an ni a, March ni 1 hnua class an kal hian an college-a class an kal ve vawi khatna tur a ni. 4th semester zirlaite pawh hi online hmanga zirtirna dawnga exam, chutianga 3rd semester zo an ni a, 6th semester zirlaite pawh hi online hmanga 5th semester zo an ni. |
tualchhung | Sports & Youth Services department chuan thuchhuah siamin, Covid-19 laka invenna atan lockdown neih mek avangin taksa sâwizawi kawngah inthlahdah lo a, mahni hmuna insawizawi zel turin infi ammite leh mipui an ngen. Sports minister Robert Romawia Royte chuan, stadium, hall leh gym-te hman theih a ni rih lo tih sawiin, ""Hei vang hian fi tness lamah mipui kan inthlahdah a hlauhawm. Mizoram sorkar chuan lockdown hun âwl hmang ṭangkai a, ni tin darkar chanve tal taksa sawizawi turin infi ammi leh mipui a sawm a ni,"" a ti. SYS tarlan danin, governor PS Sreedharan Pillai, chief minister Zo ramthanga, Sports minister Robert Romawia Royte leh ram hruaitu tam takin fi tness ngai pawimawhin ni tin an chenna hmunah an insawizawi ṭhin. |
tualchhung | Nimin chawhma dar 10-11 inkar vel khan Sihphir dáiah car a chesual a, car-a chuang mi pathum zinga pahnih - Lalrinhlua (51) s/o Vanṭhuama (L) leh a nupui Rangchhingpuii (52), Sihphir Venghlun te chetsualna hmunah an thi. Car neitu leh khalhtu chu R Lalchhuanmawia, Sihphir Venghlun a ni. |
tualchhung | Mizorama independent MLA zingah Lalduhoma chu dan bawhchhe hmasa ber a ni loa, inban tum hrim hrim nise hetah pawh hian kut an thlak daih tawh zawk ang tih Mizoram Legislative Assembly speaker Lalrinliana Sailo chuan a sawi a. Ban ngai chu a thu azir a ni, tiin, a thuthlukna lo awm tawh chu hetiang a awm leh a nih pawhin a sawhsawn dawn lo tih a sawi bawk.Assembly speaker hian Thawhlehni khan thuthar thehdarhtute a kawm a. MLA-a lakluh leh tak Lalduhoma chu dan a bawhchhia e, tiin MLA 12-ten complain an siam a, dan ang takin ban a ni tih a sawi. Eptu MLA-te disqualify chak hrim hrim anga amah leh chief minister te puhna awm chu a dik lo tih sawiin, “Disqualify tur ni ila, House member Pu VL Zaithanzama hi disqualifed theih hmasa ber a ni,” a ti.ZPM-in registered party a dilnaah independent MLA VL Zaithanzama hi treasurer ah an rawt a, an rawtna hi Election Commission of India ah an thawn thla a, ZPM treasurer hmasa ber ni turin ECI hian a lo pawm tih a sawi. “Dan bawhchhe hmasa ber tur chu Pu VL Zaithanzama hi a ni. Disqualify duh ila chuan a awl khawp ang. Kan (MNF) Legal Board leh worker thenkhat pawhin dan an kalh a ni lo maw, tiin an rawn sawi a. House leader, chief minister ka sawipui a, in disqualify a tha lo e, tiin, independent MLA-in registered party-a treasurer a ni chu inban theih a ni e, amah leh an legislature party kan hrilh ta zawk a ni,” Lalrinliana Sailo hian a ti.Independent MLA-te leh ZPM hian thurawn an rawn laknaah, Pu VL Zaithanzama’n ZPM treasurer-a rawtna hi a pawm lohna lehkha thehlut mai turin a lo rawn laiin, ZPM treasurer a nihna atanga banna lehkha (resignation letter) a la rawn thehlut ta daih zawk niin a sawi a, hei hi Assembly Secretariat lam chuan a lo pawmpui ta mai mai zawk tih a sawi a ni. “Chuti khawp chuan inban hi kan hreh em em a, ban kan tum loh avangin he lehkha pawh hi kan pawm ta tho a ni,” a ti.Hemi hnu hian independent MLA-te hian an daipelh zui tak zel thu leh inelsen ang maia chetna a awm zui tak avangin MNF MLA 12-ten Pu Lalduhoma lakah complain thehlutin, a ni hi dan anga disqualify a ni ta tih Assembly speaker hian a sawi a. Ban hun chhung tur hi danah a hranpain inziak a awm lo a, speaker-in a duh chuan ni khat emaw kum 6 emaw pawh a ban thei tih a sawi. House leader, chief minister a sawipuinaah a ni hian, in candidate leh thei ngei tura tih a tha e, a lo ti zawk tih a sawi bawk.MLA atana Pu Lalduhoma lakluh tur chungchangah pawh thu a tam hle tih Lalrinliana Sailo hian a sawi. May 3-ah office-ah Assembly commissioner te sawipuiin, Election department-in Pu Lalduhoma chungchang an rawn tihfel tawh leh tawh loh a zawt a, tikhawtlai loa lakluh nghal mai tur tiin a hrilh tih a sawi. Office a chhuahsan hnuah Election atang hian lehkha hi lo thlengin, hemi tlai la la hian Pu Lalduhoma chu a remchan hun sawipui a tum a, a phone call a la loa, May 5-a lakluh turin House leader leh deputy speaker a rawn a, chief minister-in delay loh tur tiin May 5-a lakluh turin inruahman a ni ta tih a sawi a ni.Pu Lalduhoma nen a zanah an inbiah tak thu te, lalut tura an inruahman laiin Covid inkaihhruaina SOP thar khauh zawk a rawn chhuah tak thu te, Covid kai leh he hri kaihhnawiha nunna chan an awm phawk phawk takah chuan, inlakluh hi kalpui dawn se, chief secretary hoa inkaihhruaina dan siam bawhchhiat ngaia a che hmasa ber nih chu an inthlahrun leh tak thu te speaker hian a sawi a. May 5-a lakluh inkhawm neih tum chu an thulh leh ta rih niin a sawi.Social media lama darh May 11-a Pu Lalduhoma lakluh inkhawm neih tur tih chu ama tihdarh chhuah a ni em, tih zawhna chhangin Assembly speaker chuan, lakluh hun tur hi mi pahnihin an zawt a, ni 11 te hi a rem thei mai angem, ti zawng chauhin a sawipui a, hei hi ZPM lam miten May 11-a lalut tura phutna angin an lo thehdarh leh ta zawk niin a sawi. Pu VL Zaithanzama chungchang a sawi leh tuna Pu Lalduhoma chungchangah thutlukna siam ngai awm leh ta se, tia zawhna chu, “Complain tu an awm a, ngun taka kan zir a, disqualified tlak an nih chuan ka decision kal tawh leh decision kal leh tur hi a thuin a zir ang a, ka insawhsawn lo ang,” a ti.MLA atana lakluh thar Pu Lalduhoma’n MLA-ten an ‘enjoy’ theih car thar lak theihna leh loan lak theihna chu a tharin a enjoy leh theih angem tih zawh a ni bawk a. Car chungchangah hian Assemby-ah precendence a lo awm tawh avangin, Assembly term khatah legislator pakhat tan pakhat chuah tih a ni tawh tih Lalrinliana Sailo hian a sawi. “Loan chu dan a awmsa a, dan angin a kal ang a, la thei a nih chuan a la mai anga, nuai 20 thleng a la thei. A hmaa a ba lo neih sa kha a vawmhlum a, a la leh duh a nih chuan a la thei,” a ti. |
tualchhung | March ni 5 khan MNF South-I Block chuan AMC Ward XVII-a councillor thar lawmna hun an hmang a, councillor thar David Zohmangaiha chuan mipuite chungah lawmthu saiwin, “He ward-ah hian tihhlawhtlin tur 12 kan chhawpchhuak a, chungte chu tihhlawhtlin a nih theih nan keimah min burbun mai lova kan inpuihtawna kan thawhho a ngai dawn a ni,” a ti.He hun hmanpuitu deputy chief minister Tawnluia, MNF senior vice president chuan, “Councillor kan neih ngai lohna biala MNF-in councillor kan nei ta hi lawmawm ka ti a. South I bialah hian MNF-in MLA kan neih ngei theih nana ke pen tanna a ni. Ward mipuite chungah lawmthu ka sawi a, councillor thar lakah hian bial mipuite inthlahrung lo tur leh in mamawhna zawna pan hreh lo turin ka ngen che u a ni,” a ti.March ni 5 chu MZP-in Zoram Ni tia an hman thin thu a sawi a, 1966 March ni 5-ah Indian Airforce te’n thlawhna leh bomb hmanga Aizawl an beih thu leh, Aizawl bakah Mizoram khaw pakua an beih thu te a sawi.“Mizo mipuite dikna leh chanvo, mahni hnam tungding turin Pu Laldenga kaihhruaiin hmalak a ni a,” tiin MNF-in zalenna an sual thu a sawi a, “Hnam martarte inhlannaa lei MNF kan ni a. ‘Pathian leh kan ram tan’ tih hi kan lungphum a ni a. Thuneihna te, ropuina te, hausakna te umin he party hi a ding lo. He ram din khawchhuah nana beitute kan ni tih hre reng turin ka ngen che u a ni,” a ti.Minister Robert Romawia Royte pawhin thu a sawi a, inthlan dawnah manifesto te kan zuar a, khang kan intiamnate tihhlawhtlin a nih theih nan ka dinna ngaiah ka la ding reng a ni tih bial mipuite’n in hriat ka duh, a ti. |
tualchhung | Mizoram sawrkar chuan Covid-19 hrileng mekah inkaihhruaina thar a siam a. Zirtawpni, April 9 khan hemi ngaihtuahtu sawrkar official-te hi thukhawmin thutkhawm hi tlai dar 5 hmaa zawhfel a ni a, hemi zan dar 9 thleng khan inkaihhruaina thar hi tihchhuah a la ni lo. Ramria khauh lehzuala inkhuahkhirh, zan curfew chhung pawhsei, zan lam inkhawm tihtawp leh rih, chhiatni thatnia inkhuahkhirh leh deuh te pawh a tel nia hriat a ni. |
tualchhung | February 8, Inrinni khan minister of state TJ Lalnuntluanga'n Mizoram Journalist Association (MJA) Champhai MJA Press Club thar a hawng. Press Club hi Mizo pa chhiara chawng li niin, a dung ft. 55 leh a vâng ft, 26-a zau a ni a, cheng nuai 40 sénga sak a ni.Minister TJ Lalnuntluanga chuan, Champhaiah Press Club thar hawn a ni ta chu lawmawm a tih thu sawiin, ""Champhai tana hmalakna hrang hranga MJA-te'n min finchhuah ṭhin a, a lawmawm hle,"" a ti a; MJA-te chu sorkar thâ tichaktu leh khalh ngil thei pawl pawimawh tak an nih thu sawiin, an zahawmna chu mimal nunah thui tak a innghah avangin invawn leh nun uluk a ṭul thu a sawi.MJA member-te chu mipui rilru sûkthlêk siamtu an nih thu sawiin Minister chuan, ""Mizoram hi ram ṭhang leh hmasawn mek a nih avangin mipui rilru sûkthlêk her danglamna turin hriat zauna pek a ngai a, mipui zirtirna leh siamṭhatna lamte hrilh hnem tura ṭan lâk lehzual a ṭul,"" a ti a; MJA member-te chu anmahni ngei pên chhuak a, thu dik zîktluak mipui hriattir tum turin a chah.TJ Lalnuntluanga chuan, Indo-Myanmar border trade chungchangah sorkar laipui dâwra hmalak zel a nih thu sawiin, ""Immigration checkpost leh Land Custom Station aia lian zawk Integrated Check Post siam tuma hmalak zel a ni,"" a ti a; tun aṭanga rei lo têah Khawzawl-Champhai leh Seling-Champhai double lane-a siam turin chak taka buaipui a nih thu leh, Keifang-Kawlkulh inkar siam mek a nih thu a sawi.Minister chuan, District Transport Office (DTO) awmnaah lirthei khu endikna (pollution test) khawl bun tum a nih thu te, Champhaiah Botanical Garden siam tum a nih thu te, Aizawl-Churachanpur, Aizawl-Jampui, Champhai-Tahan bus service siam tum a nih thute a sawi bawk.Inrinni vêk khan MJA, Champhai district chuan Annual Conference an hmang a, Aizawl aṭangin MJA president Zonunsanga Khiangte leh hruaitu dangte'n an hmanpui. Kum 2020-2022 chhunga hruaitu tur an thlang nghal a; president atan Lalhmingmawia Pachuau, vice president atan Lalhlupuia leh treasurer atan Lalhmingliana te an thlang a ni. |
tualchhung | Covid-19 kaihhnawih vangin Pune-ah Mizo nula pakhat a thi a, a ruang hi halral a nih hnuah a vap hi Mizoramah hawn tum a ni.Pune atanga thudawn danin, Covid kaihhnawiha nunna chan hi Pune-a hna thawka awm Rudy K Lahmingsangi (33), Khawruhlian khua a ni a. Ani hi taksa lama hrisel lohna, Pneumonia nei sa niin, tunhnaiah a hriselna a that loh avangin a chenpuiten Covid kai rinhlelh thuah inendik tir turin an ti a, damdawi ina a inendik tirnaah negative result a nei a ni. Hemi hnu hian an in luahah inenkawl zuiin, a taksa a chauh tial tial avangin a chenpuiten damdawi ina inenkawl a tha zawka hriatin in-admit-na tur an zawng a, Pune-ah hian Covid kai hmuhchhuah thar an tam bawk avangin, Covid symtpom nei sa a lo ni nen, an admit ngam hlawm loa, damdawi in pakhatah erawh thawk lama harsatna a neih nasat avangin oxygen an lo pe a ni.Hemi hnu hian an chenna bulhnai private damdawi in pakhatah in admit an lo remti hlauh a, amaherawh chu a dinhmun enin ICU-ah ventilator hmanga enkawl ngai nia he damdawi in doctor-ten an hriat avangin chutianga awm theihna chu Pune Mizoten an zawng a, Pune atanga km.35 vela hla, khaw daifema damdawi in pakhatah an hmu thei ta hlauh nia sawi a ni.Amah hi hri kaihhnawihin a taksa a tichhe viau tawh nia a lan laiin April 12 zan thleng pawh ala harh angreng a, doctor ten plasma therapy tih a ngai nia hria in, Pune Mizoten a donor tur an zawng a, tualchhung mi (Vai) pahnih hmu in Thawhlehni chhun khan hemi ti tura an buaipui mek laiin a dinhmun a hniam thut a, nunna an chan ta mai niin The Aizawl Post thudawnna chuan a sawi.Ruang inlak chungchangah hian Maharashtra sawrkarin dan a neih sa, Covid-19 kaihhnawiha thi, ICU-a dahluh tawh hrim hrim chu halral zel tur a tih chu zawm loa, Mizo dan anga a ruang inhawn chu thil harsa tak a nih dawn avangin, inhalral hi tih a ngai ta nia thu dawn a ni a. A vap erawh a naute leh thianten an hawpui anga, Mizoramah an khua Khawruhlianah phum a ni dawn a ni. Hemi tur hian Khawruhlian khawtlang hruaitute leh chhungkaw lame pawhin ruahmanna an siam tih The Aizawl Post chuan thu a dawng.Pune atanga thudawnna chuan tunah hian Covid kai vangin Mizo pakhat chu damdawi inah enkawl mek a ni a, midang, mahni in lama enkawl an awm nual bawk a. Ngaihtuahawm erawh an awm lo a ni.The Aizawl Post-in a biakpawhnaah Mumbai, Kolkata leh hmundangah pawh Mizo zingah Covid kai vanga damdawi in leh mahni awmna enkawl mek an awm nual a. Heng zingah hian Burhanpur (Madhya Pradesh) a Mizo missionary Rev V. Lawmkima te nupa leh India sawrkar hnuaia secretary hna thawk mek Ruolkhumlien Buhril, IAS (1984 batch) te pawh an tel a; Ruolkhumlien Buhril hi an chhungkua in hri an kai nia thu dawn a ni. |
tualchhung | Aizawl Two Wheeler Taxi Association (ATTA) chuan Covid 19 vanga chawlhkar thum chuang Aizawl khawpui a inkharkhip avanga an member khawsak harsa zualte hnenah leh an member Covid kaite hnenah tanpuina sum an sem. Nikum lama hun rei tak inkharkhip neih a nih pawh khan an member chhuanchham te an lo tanpui tawh a, an member kher lo mi harsa te an lo tanpui tawh thin bawk.Royal Enfielders Sihphir (RES) chuan an pawl dincham pualin Thawhtanni khan an veng chhunga tanpui ngaite tanpuina tur an member-te thawhkhawm, Rs. 22,500 chu Sihphir VLTF kutah surgical mask nen an hlan a. Nausela chhungkaw pakhat Covid-19 vanga harsatna tawk, nu ber eizawngtu hri kai enkawl mek, pa ber damlo chu buhfai bag khat an pe bawk. |
tualchhung | Covid-19 hrileng mek laka mipui an him theih nan leh a tul apianga hman turin Chief Minister’s Relief Fund for Covid-19 ah MLA 30 ten an hlawh atangin Rs 15,000 theuh an thawh.CMR Fund-a thawhtute hi — Zoramthanga, Chief Minister; Lalrinliana Sailo, Speaker; Tawnluia, Dy. Chief Minister; Cabinet Minister pali —Dr. R. Lalthangliana, Lalchamliana, R. Lalzirliana, C. Lalrinsanga; Er. Lalrinawma, Dy. Speaker; Minister of State paruk—K. Lalrinliana, Lalchhandama Ralte, Lalruatkima, Dr. K. Beichhua, TJ Lalnuntluanga, Robert Romawia Royte; MLA 16— Ramthanmawia; Dr. ZR Thiamsanga; H. Biakzaua; Dr. K. Pachhunga; Er. H. Lalzirliana; C. Lalmuanpuia; L. Thangmawia; Lalrinsanga Ralte; Dr. Vanlaltanpuia; Zothantluanga; Lawmawma Tochhawng; Dr. F. Lalnunmawia; Lalrintluanga Sailo; Zodintluanga Ralte; Dr. BD Chakma leh, Dr. KT Rokhawte an ni.Hei bakah hian Ramhlun Venglai Presbyterian Kohhran-in Rs.1,00,000/- leh, United Pentecostal Church of Mizoram-in Rs. 8,00,000/an chhunglut bawk. |
tualchhung | Kumin March 26 atanga neih tan Lai Autonomous District Council Budget Session chu April 1 khan zawhfel a ni.Session tawp ni hian Council chairman V.Zirsanga kaihhruaiah LADC budget 2021-2022 chhunga LADC sum hman tura ruahman cheng nuai 1,9000 leh Supplementary Demand for Grant 2020-2021 cheng nuai 700.51 te pass a ni a, budget-ah hian tualchhung atanga sum hmuh a inbeisei zat nuai 245 a tel a ni.Session-ah hian eptu member-ten hnam chungchangah House-a chief executive member thusawi chu ngaihdam dil a, a thusawi sut turin an phut a. CEM hian a tihhlawhtlin theih loh avangin budget hi pass pui loin House an chhuahsan.Tun tum LADC Budget Session-ah hian House-a chhan chi zawhna 17 lutin 16 chhan a ni a, zawhna pakhat chhan loh hi a zawttu tur awm loh vang niin, ziaka chhan tur zawhna pahnih lut chhan a ni bawk.LADC Session-a zawhna leh chhanna hunah middle school leh primary school zirtirtute semrual tum a nih thu executive member Sanghuliana Mualchin chuan a sawi a. Forest Environment & Climate Change changtu executive member CL Lianzuala chuan Phawngpui National Park chu LADC enkawlna hnuaia awm turin hma lak mek a ni tih a sawi. |
tualchhung | Kumin January 18 atanga February 17 chhunga hman, lirthei chetsualna laka him nana fimkhur tura inzirtir uar thla (Road Safety Month) puala Lawngtlai district chhunga traffic police thawk tha, driver tha leh lirthei fai thlanchhuahte chu Zirtawpni khan lawmman hlan an ni a. He hun hi district bawrhsap Dr Andrew H. Vanlaldika’n a hmanpui.Road Safety Month 2021 puala Lawngtlai district-a lawmman sem te chu: Traffic police tha ber – constable C. Lalsiamthara, driver tha ber – LZ Dingliana, maxi cab (MZ 07 3856) driver, lirthei fai (commercial vehicle) -Vanlalhruaia, taxi (MZ 02B 0731) leh Samuel Roluahpuia, auto rickshaw (MZ 07 2692) te an ni. |
tualchhung | Mizoram police officer-te chuan IGP (Law & Order) LH Shanliana hoin nimin khan Covid-19 vanga inkhàrkhip kalpui meka police hmalakna leh hnathawhte Aizawl SP conference hall-ah an thlirho a, Aizawla police officer-te leh zonal officer-te an tel ṭha hle.LH Shanliana chuan, Mizoram police-te chu state border leh international border hmun 150-ah an duty thu sawiin, ""Mizoram pumah police 800 vel duty dah a ni,"" a ti a; Aizawl leh district khawpui dangah police 2,000 duty dah a ni a, khawpuia duty aiin ramri-a duty an hah zawk hle tih a sawi.IGP chuan, Covid-19 vanga harsatna chu DGP pawhin mutmawh hnàrmawhah neiin a ngaihven reng thu a sawi a; police-te chu mipuiin an harsatna thlenna leh an tlàn luhna ber an nih avangin police duty zawng zawngte'n khawiahpawh duty se, mipui tana thawk an ni tih an inhriat reng a ṭul thu a sawi bawk. |
tualchhung | Aizawl, March 5 :Aizawla Assam Rifles awmte chu hun rei lote-ah an chhuah tawh a ring tih Land Revenue & Settlement minister Lalruatkima chuan a sawi.Assembly Session-a zawhna chhangin Revenue minister chuan 2019 February 19 khan Zokhawsang lama insawn turin Ministry of Home Affairs under secretary chuan Assam Rifles hotute lehkha pe-in ruahmanna siam rang turin a ti a. State sawrkar pawhin Zokhawsanga an insuan luh theihna tura mawhphurhna a neih – a panna kawng siam bakah tui leh eng pekte chu a ti zo vek tawh tih a sawi.2020 March 21 khan MHA joint secretary chuan Assam Rifles hi lehkha pe lehin, state sawrkarin a tih ve ngaite a ti zo tawh tiin, May 2020 ral hmaa chhuahsan tawh turin a ti a. State sawrkar pawhin theih ang angin hma a la tih a sawi bawk. “Covid hrileng nen duh angin ruahmanna a kal chak thei lo a, Zokhawsanga an awmna satu NBCC-in duh angin hna thawh a kal chakpui thei lo a, heng avangte hian an insawn tur hi a la muangchang deuh niin a lang. Keima mimal ngaihdanah chuan rei lotea an chhuah ka ring,” a ti.Revenue minister sawi danin, Aizawla Assam Rifles ram luah chinah mimal thil tithei ten mimal tan ram an lo insem fo a, 2002 khan The Mizoram (Restriction on use of transferred land) Act 2002 siam a ni tih a sawi. “Mimal laka a him theihna tur chuan a vawnhimna dan a duang a, vantlang leh sawrkarin tangkai taka an hman tura tih a ni,” a ti.Zokhawsangah hian Assam Rifles hnenah land lease no. 62 of 2006 hmangin pek a ni a, ram zau zawng hi hectare 524 a ni.Epaper Subscribe Now |
tualchhung | Nimin khan Kolasib DC conference hall-ah additional DC Liansangzuala Chhakchhuak kaihhruaiin Site Allotment Advisory Board (SAAB) an ṭhukhawm a, house pass, periodic patta leh land lease dilna lut 83 zinga 78 an pawm.SAAB meeting-ah hian V/C hruaitute leh tlawmngai pawl hrang hrang hruaitute an tel a; dilna 83 ngaihtuaha sawiho a ni a, dilna 78 pawmin, endik leh ngai pathum leh dilna tlang lo pahnih a awm a ni.Settlement officer Vanlalchhuanawma Chawngthu chuan, ram inpek chungchangah khawtlang hruaitute chu ngun tak leh thui tak thlir chunga thuthlukna siam ṭhin turin a chah a, ""Kolasib hi khawpui ṭhang mek a nih angin, inrêlbâwlna felfai a awm theih nan ramri ziah luh leh chhinchhiah kawngah khawtlang hruaitute nen kan thawhho a ngai,"" a ti.ASO RC Liandawla chuan, ram neitute leh neih tumte chuan ram chungchanga sorkar dan leh thuchhuakte an hriat a pawimawh thu a sawi a; National Highway lai tak aṭanga kawng thlang lam metre 8.72 leh kawng chhak lam metre 12.5 chu reserve area a nih thu te, house pass dil nan hmun sq.metre 111.5 leh bigha 1 inkara zau a nih tur thu leh, periodic patta atan bigha 60 aia zau dil theih a nih loh thute a sawi bawk. |
tualchhung | Mizorama sawrkar college-ah RUSA (Rashtriya Uchchatar Shiksha Abhiyan) danin a phut ang, zirtirtuin zirlai a zirtir zat tur bituk chu indaih lohna avangin an pha meuh lo niin Higher & Technical Education minister Dr R Lalthangliana chuan a sawi.Assembly Session-a ZPM member Vanlalhlana’n RUSA danah higher education-ah student teacher ratio hi 20:1 nia hriat a nih thu leh hei hi Mizoramah kan zawm theih leh theih loh a zawt a. Teaching post hnawhkhah loh 92 awm chu zirlaite nghawng phak thil a nih avangin sawrkarin hnawhkhah tumna a neih leh neih loh a zawt a ni.H&TE minister chuan student teacher ratio chu Mizoramah a harsa deuh a, an pha lo niin a sawi a. Tunah college admission tih leh mek a ni a, update an la nei lo tih a sawi.College zirtirtu total sanction post an neih chu Mizorama sawrkar college-ah 876 niin, regular 637 leh contract 147 an ni a, sum harsa tak karah nikum khan Rs. 25000 hlawh turin casual teacher mi 100 an la tih a sawi. “College thuneitu ten uluk takin anmahni huamchhung deuh bikah, a awm tha duh tur ngaihtuah telin lak a ni,” a ti.Hei bakah hian part time-a lecture pe thin 47 an la awm a, part time zingah qualified 11 an awm a; a dang chu qualified lo, hun rei tak lo thawk tawh an ni tih a sawi.Hetihlai hian minister Dr R Lalthangliana chhan danin, H&TE department hnuaiah Ph.D degree nei a ngheta rawih mi 154 an awm a, a nghet lo 77 an awm a ni. |
tualchhung | Minister C Lalrinsanga chuan nimin khan Lunglei - Buarpui kawng leh Ṭhuampui - Sertlangpui kawng siam mek a tlawh a, lockdown inkaihhruaina zâwm chungin, fûrpui a thlen hma ngeia thawk zo turin contractor a hrilh. Buarpui-Thenzawl inkara Tlawng lei dawh mektu Tantia Constructions hotute pawh chak zawka thawk turin a hrilh bawk.C Lalrinsanga hian a bial Lunglei West chhung leh Thorang biala task force-te chu a tlawh a; Kawlhâwk, Sertlangpui, Sêrtê, South Lungdai, Ṭhuampui leh Vanhne khuaa task force hotute nen inkâwmin, ṭanpuina bungrua leh sum a pe.Minister chuan, ""Hripui donaah hian Mizoram chuan entawn tlak khawpin ṭan rualna kan lantir a, tawrhna phênah malsawmna hai chhuak tura ṭan kan lâk phawt chuan buh leh bâla intodelhna rahbi thar kan tuk thei a ni,"" a ti a; Covid-19 laka himna tura sorkar leh mithiamte'n zirtirna hrang hrang an tihchhuahte chu zâwm turin mipui a fuih. |
tualchhung | Supreme Court-in Covid-19 virus leng vel kara India rama Jail tang zawng zawngte hripuiin a luhchilh lohna tura hmalatu tur thuneitu sang High Powered Committee din tura thupek a chhuah anga din, Mizoram sawrkar tana High Powered Committee chu nimin khan an Chairman Justice Michael Zothankhuma, Judge, Gauhati High Court chenna In, Chaltlangah an thukhawm a, Jail tang mekte himna tur an rel.An thurel pawimawh zingah hian, Jail tang thar turte Covid-19 hri an kai leh kai loh endik hmasak te, tun boruak khirh laia jail tawt lutuk te tih ziaawm nana bail-a chhuah theihte endik chungchang te, Court-in thiamloh a chantir tawh jail tangho dan hmanga remission leh parole pek te leh, damlo na zualte a remchan dan anga condition mumal tak neia chhuahtir lailawk te a ni a, hei hi pawi khawihna nep deuhte tan bik chauh a ni.He hmalakna atan hian health department lamin Jail-a lut thar turte a tul angin RAgt Test District Court Complex-ah an nei thin ang a, district court hrang hranga Judge/Judicial Magistrate -ten anmahni zawn theuhah hmalakna turte pawh tuksak an ni.HPC-a member te hi – Lalbiaksangi, Secretary, Home Department; Lalnunhlua, IGP (Prisons) leh R. Vanlalena, Member Secretary, Mizoram SLSA te an ni. |
tualchhung | Aizawl, May 12 :26-Serchhip (ST) Assembly bial by election-a thlantlin Lalduhoma chu Thawhlehni chhun dar 12:00 khan Mizoram Legislative Assembly speaker Lalrinliana Sailo chuan rinawmna thu tiamtirin Member of Legislative Assembly (MLA) atan a lalut.MLA thar lakluhna inkhawm hi Assembly Conference Hall, Assembly Annexe-ah neih niin, Assembly commissioner & secretary H. Lalrinawma chuan a kaihruai a, Covid-19 laka himna tur leh sawrkarin inkaihhruaina a siam zulzuiin pungkhawm an tam lutuk loh nan Assembly Secretariat lam chuan ruahmanna a siam a. Assembly House-a party tin legislature party aiawhte sawm niin, MNF atangin Home minister Lalchamliana, School Education minister Lalchhandama Ralte leh MLA Dr ZR Thiamsanga, Congress Legislature Party atangin MLA te – Zodintluanga Ralte, KT Rokhaw leh Lalrindika Ralte; BJP atangin Dr BD Chakma, Zo Legislature Party atangin Vanlalhlana, Dr. Vanlalthlana leh Lalchhuanthanga te an tel a ni.Lalduhoma lakluh a nih hnu hian Assembly speaker chuan 8th Mizoram Legislative Assembly-ah Mizo National Front-in MLA 27, Indian National Congress-in MLA 5, Bharatiya Janata Party-in MLA 1, Zoram People’s Movement-in MLA 1 an neih thu leh independent MLA 6 an awm thu puangin MLA thar lakluh inkhawm hi a titawp a ni. |
tualchhung | Mizoram district hrang hrangah nimin khan Fire Prevention Week hman ṭan a ni. Champhaiah chuan Venglai Community Hall-ah hman a ni a, Champhai DC mawhphurhna la mektu Mark Lalthanliana, additional DC-in a hawng.Mark Lalthanliana chuan, Kângmei Vên Hapta chhung chauhin kângmei ven tur a ni lo tih sawiin, ""Kângmei ven hi khâr a ni dawn lo a, kan thawk chhunzawm zel tur a ni,"" a ti a; Champhai district mipuite chu kângmei tichhuak lo tur leh a chhuah palh pawha theihtawp chhuaha ṭhelh mih vat tum turin a chah. YMA Sub-headquarters, Champhai president VL Chama Hnamte leh Champhai DFO Lalduhthlana ten thu an sawi bawk.Serchhip-ah chuan DC meeting hall-ah hawnna inkhawm neih a ni a, district bawrhsap Dr Lalzirmawia Chhangte-in a hawng a; kângmei laka ram venhim dan tur ruahmanna hrang hrang an rél nghal.Lalzirmawia Chhangte chuan, kângmei chhuak ṭhin chu ramin a tawrh nasat thu a sawi rualin, ""Kan rama mipui tam zawkte'n lo neia ei an la zawn avangin ram tihkan palh theihna remchang a tam em em a, mi tin kan fimkhur a, ram tikâng lo tura ṭan kan lâk a ṭul hle a ni,"" a ti a; mipuite chu kângmei laka ram a him theih nana tlawmngaih chhuah tur leh uar lutuk awm loa inzirtir turin a ngen.Lawngtlaiah chuan DC pisa conference hall-ah hawnna inkhawm hman a ni a, Lawngtlai additional DC K Laltlawmlova'n a hawng. K Laltlawmlova chuan, ""Kan ram hian keimahni lo chu hmangaihtu tur a neih loh avangin kan ram kan humhalh a ṭul. Kângmei chhuak vanga ramngaw, in leh lo kâng ral awm ṭhin veng turin sorkar leh tlawmngai pawl hrang hrangte ṭan rual a ṭul tak zet a ni,"" a ti a; kângmei vèn kawnga sorkar hmalakna thláwp tur leh lo hâl hun atana sorkar hun ruat zàwm turin mi tin a ngen.Week hawnnaah hian Lawngtlai deputy conservator of forest (Wildlife) C Lalthankima kaihhruaiin kal khawmte'n ram tikâng lo tur leh ramngaw leh nungchate humhalh tura thutiam an sawi rual a ni.Mamitah chuan IPR Conference Hall-ah Fire Prevention Week hawnna inkhawm neih a ni a, district bawrhsap Dr Lalrozama'n a hawng. Bawrhsap chuan, khawtlang hruaitu te, sorkar hnathawk te, tlawmngai pawl hrang hrangte leh mipuite chu ram tikâng lo tura theihtawp chhuah turin a sáwm.Mamit DFO Lalnunsanga Khawlhring sawi danin, kum 2019 chhung khan Mamit district-ah hmun 142-ah kângmei chhuakin, chu chuan ram hectare 160-a zau a awh a; kum 2019 chhung khan Mamit district-ah ram tikâng hrem an awm lo.Khawzawl Electric YMA Hall-ah pawh Kângmei Vèn Hapta hawn niin, district bawrhsap H Lianzela'n a hawng. Inkhawm chu Khawzawl Joint VC chairman H Zoremsanga'n a kaihruai a; DC H Lianzela bakah, Khawzawl DFO PC Lalchhandama, Khawzawl SP Lalchunglura leh Khawzawl Joint YMA president Lalsanglura Hnamte ten thu an sawi a ni.Fire Prevention Week hi Mizoramah kum 2000 aṭangin kum tin hman a ni a, kumin hi a vawi 21-na a ni. Kum 2009 aṭangin district leh khua, kângmei veng ṭhate hnenah lawmman sem ṭan a ni bawk. |
tualchhung | Union Consumer Affairs & Food Public Distribution minister Ram Vilas Paswan hoin nimin khan state leh union territory tina Food Minister-te chuan video conferencing hmangin PMGKAY hnuaia AAY leh PHHte'n a thlâwna ration an lâk dan leh mipui hnena sem dan tur an sawiho. He hunah hian FCSCA minister K Lalrinliana pawh telin, PMGKAY allocation Mizorama FCI kudama thlengte chu a rang thei ang bera thiar nghal zel a nih thu a sawi a; PMGKAY free ration April leh May thlaa mi tur chu April thla tàwp aṭanga sem hman a nih tur thu Union Minister a hrilh. K Lalrinliana chuan, FCI kudam aṭanga buhfai thiar chhuah dan chu tun aia a chak leh zual nan Bairabi kudam aṭang chauha phurh chhuah theih ni mek chu Mizorama FCI kudam dang aṭanga thiar chhuah a nih ve theih nan ruahmanna siam turin a ngen a; Union Minister chuan an ngaihtuah nghal dawn thu a sawi. National Food Security dawngtute'n sorkar laipuiin ration allocation a siamsak an khamkhawp loh ṭhin avangin pek siam belh turin a ngen bawk. |
tualchhung | Development of North Eastern Region (DoNER) secretary Dr Inder Jit Singh hoin February 11, Thawhlehni tlai khan Aijal Club-ah DoNER ministry leh North Eastern Council (NEC) kaltlanga Mizorama project leh scheme hrang hrang thawh mekte thlir letna (review meeting) neih a ni.Dr Inder Jit Singh chuan, Mizoramin chak zawka hma a sawn theih dan tur te, hmasawnna tehfung hrang hranga dinhmun sang zawka a awm theih dan tur leh Mizo mipuiin hma an sawn theih dan turte ngaihvena Mizorama zin a nih thu a sawi a; ""Hmasawnna hna thawhna tur sum a tlem lo a, Central ministry tinin hmarchhak hmasawnna atana an budget aṭanga 10% an dah hran (Non-Lapseable Central Pool of Resources) chu ministry tam takin an hmang bâng nasa a, chawhrualin sum tlingkhawm aṭanga 50% âwrh chauh hman a ni,"" a ti.NLCPR sum hman bân a tam chu state sorkar mawh a ni bik lo tih sawiin Inder Jit Singh chuan, ""Ministry lamte an inenfiah a ngai ve tho a ni. Chutih rualin, NEC project bikah NEC-in a vilzuina lamah ṭan an lak a ngai,"" a ti a; sorkar kum tharah hna thawh tur ruahman (proposal) thar tam zawk a awm a beisei thu a sawi.DoNER Secretary chuan, Aizawla Cable Car Transport Project, cheng vbc. 1,993 hû chungchang sawiin, NITI Aayog-in a pawm dan leh sum tum turin Ministry of Road Transport & Highways tihchian a nih tawh thu a sawi. Thingpui, mau leh rua, sangha khawi, ranvulh leh tourism-te chu Mizoramin theihna a neih ṭhatna nia sawiin, chu'ngahte chuan ruahmanna lian tham siam turin Mizoram sorkar official-te a chah.Chief secretary Lalnunmawia Chuaungo pawhin thu sawiin, hmasawnna leh ruahmanna kalpui kawngah Mizoram sorkarin theihtawp a chhuah thu a sawi a; review meeting chuan Mizoram hmasawnna atan rah ṭha leh thil thar a hrin chhuah ngei a beisei thu a sawi bawk.Review meeting-ah Mizoram sorkara department ṭhenkhat hotu te, DoNER leh NEC-a hotu dangte an tel a ni. |
tualchhung | Kumin March 13-a Aizawl Maubawka kangmei tuarte tana in an sak, Assam type in pali chu Nilaini zing khan a neitute hnenah Maubawk Joint Committee chuan a hlan.Kang tuarte in hi a dung feet 24 leh a vang feet 12 in pali sak a ni a, kang chhe vek lo in pali thawmthat sak an ni bawk. In kangral anmahni’n an kuta awm tura an tih zawk in pakhat a awm bawk.Kang tuarte in sakna atana tha leh zung sengtu te, veng thenawmte leh Mizoram Mistiri Association bakah kang thelh a nih laia rim taka thawktu Fire & Emergency Services Dept. chungah Maubawk khawtlang chuan lawmthu a sawi nawn a. Mimal leh pawl tanpuina sum leh thuamhnaw kang tuartute hnena petute chungah Maubawk Joint Committee chuan chuan lawmthu a sawi a ni.Kangmei tuartute tana sumfai dawn hi Rs. 79,88,863 a ni a, heta tang hian kang tuartute in sak nan leh an mamawh tul dangah Rs. 15,38,048 hman a ni. Central YMA atanga sum dawn Rs. 27,13,305.50 chu kang tuarte hnenah hlan nghal a ni a. A bak sum la awmte pawh a rang thei ang bera hlan leh a ni ang. |
tualchhung | Sawrkar hnathawkte hnena sum khawn ngai hial khawpa sawrkarin sum a harsa a nih chuan SEDP Board 14 din chu thiat mai turin sawrkar an phut tih Congress Thalai chuan an sawi.Congress Thalai Hqrs. thuchhuak chuan, Covid-19 leng mekin nasa taka Mizoram a tuam tak avangin Mizoram sawrkar sum dinhmun nasa takin a tlahniam ta nia sawiin, ‘Mizoram sawrkar hian sawrkar hnathawk intelkhawm pawl lian ber – Federation of Mizoram Govt Employees & Workers (FMGE&W) chu sawrkara thawhlawm thawh turin a ngen ta hial a. Sawrkarin ami chhawrte hlawh a dil let hial a ngaih takah chuan kan ram sum leh pai dinhmun a chhe hle tih chiang taka a lan avangin, tul loa sum khawhralna dang Mizoram sawrkarin SEDP Board 14 a siamte hi rang taka thiat nghal turin kan phut a ni,’ a ti.Mizoram sawrkar chu kan state-a minister awm thei zat a ruat kim hnu-ah minister of state rank-a awm tur SEDP Board 14 a din thar tih sawiin, ‘SEDP Board 14-te hi tangkaina em em sawi tur awm lo, a hminga nihna sang tak nei leh pawisa tam tak sen thlawnna mai a nih avangin, sawrkar hian a mawhphurhna hriaa tun hrileng vanga sum harsatna tawpkhawk kan tawh mek lai hian a thiah nghal kan phut,’ a ti.SEDP Board 14-te hian an inrélbawlna atana sum tam tak an hmanral bakah a thawkte hlawh ringawtah kum khatah cheng vaibelchhe 2.6 chuang senral a nih thu te, sawrkar sum dinhmun a chhia, tia Mizoram sawrkar hotupa ber a tlangau reng laia, hmun hrang hrangah SEDP leh state sum atanga contract hnathawh hmuh tur awm reng te, cheng vaibelchhe 93 a Airport hna thawh a ni te, PAHOSS hmanga khawpuia mi hausate hnenah cheng nuai za tam tak sem ral a ni mek, tih te Congress Thalai thuchhuah hian a sawi a. Hei hian sawrkar kalphung a dik loh zia nasa takin a pholang, tiin a sawi.‘Sawrkar hian ngawihpawimawh tur dik tak ngaipawimawh hmasa turin kan chah a. Hrileng vanga sum harsat vanglai hi chuan kum khat tal chu contract work pek hi titawp turin kan ngen a, mi hausa pui pui hausak belhna tur PAHOSS pek tur list tarlan tawhte pawh sum harsat lai hian pawtlet ngam rawh se,’ a ti. |
Subsets and Splits
No community queries yet
The top public SQL queries from the community will appear here once available.